text:
Talk:Olupapula Olusooka
user: busuulwa nicholas/sandbox
Any activity? Beeshoney 15:26, 12 Gwamwenda 2010 (UTC)
- I don't think so. PiRSquared17 (talk) 00:15, 26 Gwakusatu 2013 (UTC)
- Now there is. PiRSquared17 (talk) 12:34, 7 Gwakubiri 2014 (UTC)
Ebirimu
- 1 Wikipedia in Tatar
- 2 EBYENJIGIRIZA KULW'ENKULAAKULANA EYA NAMADDALA(EDUCATION FOR SUSTAINABLE DEVELOPMENT)
- 3 BINO OSAANYE OBIMANYE KU KYEBAYITA EKITAMBO
- 4 EKITAMBO KINO KIRETA KI KU BULAMU BWO.
- 5 OKUKUNGULA OBUTIKO
- 6 OBUBAKA ERI ABALIMI BANANGE
- 7 AKASANA DDAGALA ERI ABALWADDE BA PULESA
- 8 EMITI EGISINGA GYONA MU UGANDA GIRIKO EDDAGALA
- 9 OBULIMI BW’EMIYEMBE MU UGANDA
- 10 EBIZIBU EBIRI MUKULUNDA EMBIZZI
- 11 ENTUNTUNU DAGALA NYO
- 12 LWAKI ABANTU MU UGANDA BALWALA NNYO OMUSUJJA
- 13 EBINYEBWA
- 14 EBYAFAAYO BYA MBAZZI
- 15 ENNIMA EYO MULEMBE
- 16 EKITOOKE MU UGANDA
- 17 EMBEERA Y'OBUDDE MU UGANDA
- 18 OMUKUTU GWA WIKIPEDIA
- 19 OWALERO
- 20 MASAKA
- 21 EMBWA
- 22 OMUGANDA NEBIKA
- 23 BANKA
- 24 OKUYIGGA MUBUGAAND
Wikipedia in Tatar[kyusa | edit source]
Dear friends, may I ask you to add a hyperlink to our Tatar Wikipedia (http://tt.wikipedia.org) to yourr Front page. Tatars - are turkic nation living in Tatarstan Republic, second biggest nation in Russian Federation. hope to hear from you soon. sincerely yours, Muhtac 21:47, 20 Gwakusatu 2011 (UTC)
EBYENJIGIRIZA KULW'ENKULAAKULANA EYA NAMADDALA(EDUCATION FOR SUSTAINABLE DEVELOPMENT)[kyusa | edit source]
ENYANJULA;Mu lukiiko lw'ensi yonna ku mbeera y'ensi olwaal e Rio de Janeiro mu 1992 ekiteeso nnamba 21 kyayisibwa n'ebyo ebigenda okukolebwa mu kyasa ekya 21.Ekinyusi ky'ekiteeso kino kyali ku kufuba okulaba nti abantu mu nsi yonna bakitwaala nga ensonga enkulu nti enkulaakulana yetaaga okuba eyannamaddala okusobola okufuna ebyetaago by'omulembe guno nga tetutataaganyizza mukisa gw'abo abanaddawo okutuuka ku nkulaakulana eyaabwe.UNESCO yaweebwa obuvunaanyizibwa bw'okusa mu nkola obuwaayiro 35 ne 36obw'ekiteeso nnamba 21:Saayansi ku lw'enkulakulana eya namaddala n'okutumbula eyenjigiriza,okumanyisa abantu ku nkulaakulana eya namaddala n'okubatendeka ku bintu ebitali bimu.Akawaayiro nnamba 36 kakaatiriza nti ng'ojjeeko okubeera nti ddembe lya buntu,ebyenjigiriza(EDUCATION)bya mugaso nnyo mu kutumbula enkulaakulana eya namaddala era n'okuwa abantu obusobozi okwanganga ensonga ezikwata ku mbeera y'obutonde(environment)awamu n'enkulaakulana.Mu lukiiko olulala olwali e Johannesburg(JOHANNESBURG SUMMIT 2002)ku nkulaakulana eyannamaddala lwakakasa nti waaliwo ebyaali bituukiddwako ku ebyo ebyeyamwa ku nkulaakulana eyannamadddala.Olukiko luno era lwaawa obweeyamo ku kutuumbula empagi essatu ezikwata ku nkulaakulana eyannamadala(three pillars of sustaible development)nga ze zino;okukulaakulanya ebyenfuna,embeera z'abantu,n'okukuuma obutonde bw'ensi.
BINO OSAANYE OBIMANYE KU KYEBAYITA EKITAMBO[kyusa | edit source]
OBULOGO / EKITAMBO OBULOGO kye kikolwa ekyomuzizo mu maaso ga Katonda. EKITAMBO kye kyoyo [omwoyo omubi] ekikulu mu bwakabaka bwa Sitaani kyakozesa okufuga obulamu bw'omuntu. OBUSAMIZE kye kikolwa ekisasamaza abantu naye nga si kyabulijjo. Ebintu bino waggulu bye nyonyodde Katonda tabyagala mu bulamu bwo ggwe asoma ekiwandiiko kino kakati. EKITAMBO kye kitukiriza ekikolimo ku bulamu bwaffe. Ekitambo kino kitega omukisa gwo n'oba nga tosobola kuva mu kikolimo kyolimu okugeza nga ekikolimo kyokuyiwa omusaayi, ekikolimo kyobwenzi, ekikolimo kyokunya omwenge ebikolimo ebyengeri ngezo. Bwetwogera ku Kitambo ekisooka mu birowoozo byaffe ky'ekitambo ekyokulya abantu. Ddala kituufu nnyo naye obadde omanyi nti waliwo ebitambo ebirala? Ebitambo bya mirundi mingi era ebimu ku byo byebino w'amanga; • Waliwo ekitambo eky'okulya abantu [somako mu kitabo ekitukuvu Zabbuli 53:4 ne 2 Bassekabaka 6:25-30] • Waliwo ekitambo ekyebisiyaga [somako mu ktabo ekitukuvu olubereberye 9:18ff] olabe gye kyava • Waliwo ekitambo ekyobwenzi • Waliwo ekitamba ekyobubbi nebirala bingi nga bwobilaba ku bantu. Ekitambo kino okifuna okuva ku njuuyi zombi; waliwo ekye nnyumba ya kitawo nekyennyumba ye bukojja. Manya bino ku kyebayita EKITAMBO[kyusa | edit source] Bwoba nga oloota obuuka mu bbanga obeera olina ekitambo. Bwoba nga oloota ente zikugoba, oloota abantu abafa nga baganda bo, bazadde bo. Bwobera n'ekitambo oluma enjala ezokungalo nozirya. Bwobera n'ekitambo omeketa amannyo buli lwewebaka. Bwoba oyagala okumanya ebisingawo ku kitambo nokukyenenya osobola okutukubira ku simu +256702362959 oba +256784309919 tukusomese EKITAMBO nengeri gyosobola okusabira obulamu bwo kikuveeko. --Asiimwe27 (talk) 13:17, 14 Gwakkumi 2014 (UTC)
EKITAMBO KINO KIRETA KI KU BULAMU BWO.[kyusa | edit source]
- Ekitambo ekyobwenzi kikuletera omugongo okukuluma.
- Ekitambo kireta omwoyo w'okunyomebwa ku bulamu bwo, nga ggwe abantu bakunyoma mu byoyogera nebyokola.
- Ekitambo kikuletako omwoyo w'okumanya nga ggwe omanyi buli kimu kye bayogerako naye nga tosobola kuteeka munkola ebyo byomanyi.
BUNO BUBONERO OBULAGA NTI OLIKO EKITAMBO OBA EKIKOLIMO EKY'OKUYIWA OMUSAAYI.
- Tewali akusaasira mu bulamu bwo.
- Okola nnyo naye ofuna kitono.
- Obaako okuganibwa okugeza mu kintu kyolimu nga abantu bakuwalana,bakwesittala.
- Ogobebwa buli wamu kwegamba ofuuka e momboze.
- Onyomebwa nga n'akaana akato ka kunyooma.
- Buli sente gyokola ekuyita mungalo.
Wetegereze kino; Bwoba omukyala nogyamu olubuto era awo oba oyiye omusaayi.
BWOBA NGA OMANYI NTI BINOWAGGULU BIKULIKO OBA OLINA MUKWANO GWO NGA ABIRABIKA TUKUBIRE KU SSIMU +256784309919 OBA +256702362959 TUKUYIGIRIZE OKUSABA EKITAMBO N'OBULOGO BUKUVEEKO.
OKUKUNGULA OBUTIKO[kyusa | edit source]
Obutiko bwamiruundi mingi obulimwa ate mulimu namakungula ga miluundi ebiri. Kati waliwo obutiko bwebiswa bwoba ogenda okukungula obutiko obulimwa mungeri eyo kijukire nti obutiko buno bwebutandika okukungulwa buli luvanyuma lwanaku satu. Naye tewerabira okubukungula nga enaku satu ziweze kuba bujja kwononeka. Kukaswa obembulakokabembure bwomala okimegulako kukaswa okigabanya emirundi ebiri ekikofiira kitwalibwa buterevu mukatale. Wabula bino ebikira ebisigala tubiyuzayuza ne tubyanika kumpapula nga nyonjo naye ngakiri munyumba ate nga simukasana okufuna omutindo gwobutiko omunyunyutuvu.
OBUBAKA ERI ABALIMI BANANGE[kyusa | edit source]
Abalimi banange enkuba erabika etandiise mbakubiriza oku genda tutegeke enimiro zaffe mu budde ku banga sizoni ewedde abamu teyatuyisa bulungi kasoli n'ebirime ebirara byafiira munimiro kale nekituletera okukola okufirwa.
Tugende tuteme ebinya bya kasooli nga mwanuwa kubanga lino ebanga ly'enkuba tono kubanga enkuba tugifunayo katono.
Ku nsonga eyo tusanye tu kole mangu ku banga binno bye biseera amawanga agatwetorodde nago mwegalimira era wano ebirime biba bingi ekyo kitegeeza nakatale kaba katono.
AKASANA DDAGALA ERI ABALWADDE BA PULESA[kyusa | edit source]
AKASANA DDAGALA ERI ABALWADDE BA PULESA Akasaana ddagala eri abalwadde aba Pulesa, omuntu yenna bwamala okukeberwa Abakuggu nebakizura nti atawanyizibwa obulwadde bwa pulesa. Tolumwa mutwe genda kuttale ononye akasaana,gagambulako ebipapajjo Byako,bisekule,yanika bwebimala okukala tabulanga mumazzi agokya Onywengako buli kiseera. Mpola mpola ojjakuterera. Ojjanakukekereza nokukekereza kunsimbi zewandiyonoonye mubujjanja
EMITI EGISINGA GYONA MU UGANDA GIRIKO EDDAGALA[kyusa | edit source]
EMITTI EGISINGA GYONA MU UGANDA GIRIKO EDDAGALA. emiti eminansi e uganda tugifunamu eddagala lingi nyo atenga liwonya endwadde ezenjawulo era bwolikozeesa obulungi oyinza okuwona endwadde eziiba zikuluma. eddagala elimu oyinza okukozeesa obuwunga bwojje mubikola,emilandila. .
OBULIMI BW’EMIYEMBE MU UGANDA[kyusa | edit source]
OBULIMI BW’EMIYEMBE MU UGANDA
Emiyembe kibala akiriibwa atenga kyetagibwa banamakolero Mu ggwanga ne wabweru walyo. Ekyo kitegeza nti akatale kagyo wekali Kasaava ate kangu nyo okufunika. Emiyembe myangu okulima nadala kumbera Y’obude ekyukakyuka mu Uganda kuba obutafananako Bimera birala, gyo tegikosebwa musana.
KIKI EKYETAGIBWA NGA ONOSIMBA EMIYEMBE
1. Etakka,funa wa wonagisimba. 2. Manya bungi ki bwonasimba. 3. Nonya amagezi ku bulimi bw’emiyembe okuva mu bakuggu. 4. Ba mumalirivu ate olemereko. 5. Fuba nyo okukuma omutindo.
EBIZIBU EBIRI MUKULUNDA EMBIZZI[kyusa | edit source]
EBIZIBU EBIRI MUKULUNDA EMBIZZI. 1.Zabeeyi okugulira emmere. 2.Ziwunya bubi era ziyonona no'muka gwetussa. 3.Zonoona ebirime by'[[abantu[[ bweziba nga zikutudde okuva ku muggwa. 4.Zisiiga abantu endwadde bwebalya ennyama yaazo nga teyidde bulungi [swayini fiva;] 5.Akatale kaazo katera okubula abalunzi olwono nebalemwa okwetusako bye baba bagala mu budde. 6.Balina ekizibu ky'embizzi ezitali kumulembe oba kiyite [poor breeds]. 7.Balina ne kizibu kye ddagala nti terirabika mu Mudduuma okusiinga eddagala lye bisolo. 8.Entambula nayo ebatawaanya okuzituusa we bazitundira mu butale . 9.Mu bitundu ebimu balina ekizibu kya amazzi nti matonoddala tegasobola kunywebwako mbizzi nabo okugakozesa..
ENTUNTUNU DAGALA NYO[kyusa | edit source]
ENTUNTUNU DAGALA NYO
Entuntunu dagala nyo eritangira nokuvumula endwadde eziwerako omuli nomusujja, yona yamugaso okuva kukikola okutuka kumirandira. Omuzadde nkusaba osimbeyo ebikolo ebisamusamu awaka,gwe n'abaana bo mugya ku bibala byentuntu ate onogengako edagala.
Eri abalina akawuka kasilimu, gayanga yo ekikola kimu kimu buli lunaku ogyakwetangira endwadde nyingi eziyinza okukulumba.
Abajanjabisa obutonde bakizula entuntunu dagala nyo.
LWAKI ABANTU MU UGANDA BALWALA NNYO OMUSUJJA[kyusa | edit source]
LWAKI ABANTU MU UGANDA BALWALA NNYO OMUSUJJA
Wano mu Uganda abantu bangi balwala omusujja mungi nnyo olwokuba nti tebamanyi nzijjanjaba yagwo olwokuba nga ate basobola okugujjanjaba ngoyita mu ddagala elyebimela byaffe. Nga banoga ebikola n'okusima emilandila era ebikola obiyenga n'ofumba nonywa era nemilandila osima n'ofumba nonywa.
Ddagala ki lyo sobola okozesa.
1 Omuluuluza 2 Kayaayana 3 ebikola byawovakedo 4 Makanyi 5 EMILANDALA JAKASAANA. 6 EBIKOLA BYOLUWAWU.
Awo nolyoka ofumba nonywa.kale lwaki omutu tawone musujja.
EBINYEBWA[kyusa | edit source]
Ebinyebwa bye bimu ku birime ebijudde obuwomi awamu n'emigaso emingi.
Ebinyebwa okusinga tubitwala okuba enva era nga kumpi ku buli kikumi abantu kyenda mu mwenda babyetanira era babiwomerwa nnyo.
Ebinyebwa no bijudde emigaso njolo.
naye lero kanjogere ku ndabirira yabyonga bikuze. Ebinyebwa nga bikuze olina okubilabirila obuluingi kibisobozese okukula obulungi ate nokugejja. 1.Ebinyebwa ngabikuze olina okubikoola emilundi 2 mpaka lwebikula. 2.Ebinyebwa olina okusoka nobikulamu omuddo . 3.Oluvanyuma olina okubitemera ngawamala okubikoola kibisobozese okugejjaobulungi.
Ebinyebwa bikurila mumyezi mukagga nekilala olina okufiba okulaba nga wogenda okusimba ebinyebwa osose kukabalawo.
EBYAFAAYO BYA MBAZZI[kyusa | edit source]
EBYAFAYO BYEKYALO MBAZZI
MBAZZI,MBAZZI ESANGIBWA MU MBAZZI PALISI/OMULUKA,MUDUUMA, MAWOKOTA,
MPIGI DISITULIKITI,UGANDA.
EKIKULA KYAMBAZZI,
MBAZZI KITUNDUNDU KYANSOZI,BIKKO,BUSERENGETO NE MISWETO. MBAZZI KYALO NAYE MUKYO MULIMU OBWALO OBUTONOTONO NGA BWOBUGATA OLWO OFUNA EKYALO MBAZZI.
OBWALO OBWO OBUKOLA MBAZZI
1.SENENE. 2.LWAZZI. 3.KIBOOGO. 4.MBAZZI. 5.KUNDAGI. 6.MUTABA. 7.KIBAMITWE. 8.KAYUNGA. 9.KIKYAMENVU 1O.KAASA. 11.NSANVU.
EBIMU KU BYAFAYO BYOBWALO OBWO OBUKOLA MBAZZI [KWEKYAVA OKUTITIBWA ERINYA ELYO]
KUBAMITWE
OKUMPI NAWO, EDENYO WALINGAWO OLUBIRI,OLWAKULEMBERWANGA OMUSAJJA OMUKAMBWE ENYO DALA. OMUSAJJA OYO ABAJJA NGA OKUMUKYALIRANGA NGA BASAJJA YABABUUZANGA NTI MULABYE KUBASDAJJA BANGE NGAMUJJA.[ABASAJJA BEYATEGEZANGA ZALINGA NSEGA].BWEWAGAMBANGA NTI TOBALABYE OLWO NGAGAMBA ABAMBOWA BE NTI BAKUTWA,OLWO BASAJJA BE NGA BAKUTWA NGA BAKUTTA. YALINGA AYAGALA BWAKUBUUZA NTI BASAJJA BANGE OBALABYEKO,WALINANGA KUDAMU NTI MBALABYE BEYAGALA,OLWONGA GWE OWONA OKUGAJAMBULWA. ABANTU OLWO AKALO AKO NEBAKAKAZAKO ERINYA NTI ERI GYEBAKUBA KUMUTWE. KIWAALE OLWOKUBANGA ABANTU BABULINANGA MUKITUNDU KINO,ABABAWONDELANGA BASANGA NGOYE ZABWE MUKIFO KINO. ATERA OLWOKUBANGA ABATIBWA NGA BALINGA BASAJJA OKUSINGA, BANABWE ABABANONYANGA BASANGANGANYO EMPALE ZABAGENZI. ABATUZE EKIFO EKYO NEBAKAZAWO KIWAALE.
ENSONGA ENDAL LWAKI KIWALE AYITIBWA KIWALE
OMWAMI OMU KUBAKUZA BASEKABAKA DAUDI CHWA 11,ONO NGA YE STANISIRASI MUGWANYA YALI ALAMBULA MAILO YE NGA EKOMA MU KITUNDU KINO,OLWOKUBA YALI AKOOYE,OLWAMALAKO ETTAKA LYE YASALAWO OKUJJAMU EKIWALE KYEYALAMBULIRAMU ETTAKA AKISIMBA KU KITI NGAKABONERO AKOBUTEERABIRA NSALO KIWALE
MUTTABA
MU KITUNDU KINO ENKUBA OLUTONYA NGAWALEGAMA ABIITABA, ATEERA OWO MUKIFO KINO WASENGAWO OMWAMI AMANNYAGE YE SSETABA MAYIKO,EMBERA ENO YONNA YALETERA EKIFO KINO OKUKAZIBWAKO NTI==MUTAABA== SSSSSS
== BYOBA OYAGALA OKULUUNDA ENKOKO EZENYAMA == BWOBA OYAGALA OKULUNDA ENKOKKO [ZENYAMA]]. 1.Bwobba oyagala okulunda enkokko zenyama,olina okubane kiyumba, 2.olinaokubanekapito atandika. 3.olinaokubanobude obunazirabirira.
ENNIMA EYO MULEMBE[kyusa | edit source]
ENNIMA EYO MU LEEMBE Mu uganda tulina ebika bye nnima bingi bye tukozesa okusobola okufuna ekingi. Era nga mu byo mulimu nga zino wamanga. Abakozesa enkumbi , tulakita ,awamu nennima endala nyingi nnyo ezetanilwa abalimi.
EKITOOKE MU UGANDA[kyusa | edit source]
EKITOOKE MU UGANDA
Okulima ebitooke kimu mwoyinza okuyita okufuuka binojjo
EMIGASO GYEBITOOKE
1 tufunako endagala 2 tufuna ne mere
ENSIMBA
Bwoba ogenda kusimba bitooke goberela bino 1 Ekinnya kilina kuba nga kigazi ate nga kiwanvu 2 Ngomazze okusima ekinnya teekamu obusa okumala wiki 3 nga obutabudde nettaka mukinnya 3 Nga wiki 3 ziyiseewo takula mukinya muli mwewatabulira obusa akatuli nga kawanvu otekemu endu
ENDABILIRA
Ekitooke ngakiwezezza endagala taano tandikilawo kubika ntenbu Ekitooke tekilina kubelako ssanja Tokikiliza kuberako mpumumpu Ekitooke kirekeko endukusa 3 kikisobozese okuusa amatooke amanene Ekitooke bwekiba nga kilumbuddwa obulwadde kisigulemu mangu nga tekinayongera kubusasanya Wewale okufuyila mulusuku ne ddagala okugeza nga 2FOD kuba wabulabenyo asoborela ddala okusannyawo amangu ddala SSEMBALIRWA NICHOLAS okusinzira ku mulimi omukugu oku ku kyaalo MBAZZI bwanyonyola
EMBEERA Y'OBUDDE MU UGANDA[kyusa | edit source]
Ensi Uganda Katonda ya gituwesa ddembe kubanga ebeera y'obudde nga etweyagazza kubanga bwotambula mu nsi endala balina embera y'obudde enzibu kubanga bweba nkuba ebayisa bubi ate bwe guba musana ete guyaka nnyo mubutufu n'olaba nga ddala Uganda yagituweesa ddembe.
Wano mu Uganda omuntu omulimi akeera kumakya nakwata enkubi nagenda asimba emeere mu ttaka mu butufu emere nekula nga omulimi tatawannye na kufukirira era mwatu nekula bulingi bwatyo naffuna mu emmere oba akasente.
Ffe mu Uaganda tulina sizoni biri era zino tuzetegekera bwetutyo netulima awatali kwelalikirira kwona.
Wabula enaku zinno embera y'obudde egenda ekyuuka kubanga enkuba enaku zinno tekyategerekeka nolwekyo omulimi mu Uganda alina okwetegereza kino kubanaga olulima olusenbyeyo tufiridwa nnyo ebirime okusingira ddala kasooli, ensujju, entula nebirara.
OMUKUTU GWA WIKIPEDIA[kyusa | edit source]
Omukutu gwa wikipedia mu Uganda mu butufu gutuyambye nnyo kubanga gutuyunga ku bantu bangi abenjawulo era nga mu kyo gutuyamba okufuna amagezi agenjawulo ekyo nekituyamba okufuna enkulakulana ey'omugundo.
Okugeza kati nga ffe abalimi tugwenyumirizaamu nnyo kubanga gusobodde okutusobozesa okumanya enima ezenjawulo kubanga tufuna amagezi okuva mubanaffe abalimi abalala era amagezi getufuna okuva mu bo netusobola okugakozesa era negatuyamba.
WIKIPEDIA etumbudde abalimi kubanga natasooma asobola okugenda ku compyuta nabuza kyayagala okumannya era nakifuna awatali kufuna amuvunulira wabula nga abuza kyabuza mululimi lwamanyi era naddibwamu mululimi lwamannyi.
Kale awo nkubiriza ba na Uganda mukozese nnyo omukutu gunno gugenda kukyusa obulamu bwamwe. WIKIPEDIA yajja okuyamba gwe ayerarikirira nti tewasoma awamu noyo eyasoma naye nga ayagala okukyusa obulamu bwe era akulakulane.
OWALERO[kyusa | edit source]
Olwalero nga 24/02/2015 abanene ba wikipedia batukyalidde wano mugwanga era kati tuli mu confulensi nga tweyongra okuyiga ku mukutu ogwa wikipedia.
era kati tugezako okwongra okusoma y'okwongera okukyusa embeera zabavubuka awamu na buli muntu yenna bu Uganda.
MASAKA[kyusa | edit source]
Masaka kyekimu ku bitundu bya uganda ebisinga okulima emmwanyi, waddenga emilundi ejisinga ekilime kino kigenda kisereba olwensonga zino wammanga, okukendeera kwobujimu mutaka,okulumbibwa endwadde ezikaza emmwaanyi nebilala
EMBWA[kyusa | edit source]
Embwa kye kimu ku bisoro ebyasooka okuluundibwa omuntu anti ebyafaayo byonna biraga nti ensolo eno bweyajjanga okulya ku nyama omuntu gyeyabaanga asuude oba amagumba yafuukira ddala mukwano gw'omuntu nabuli kati.Embwa ya mugaso ddala anti ekuuma awaka era ye musirikale atasasulwa ate era omweesigwa.Embwa ezaala obubwa obuto wakati w'akamu n'ekumi.Okuzaala kw'ebwa omuganda akuyita kubwaagula.
OMUGANDA NEBIKA[kyusa | edit source]
Obwakabaka bwabuganda buyina ebika ebyenjawulo omuli bino wammanga , ekkobe,envubu omusu wamu nebirala binji. bino okuteekebwaawo kwaabyo kwagendererwaamu okukuuma empisaa wamu nennono mubwakabaka.era ebika bino biyamba abaantu obutawasanganakubanga buli alimukikaakyo aba mugandawo era nga kabaka yentabiro yebika byonna.
BANKA[kyusa | edit source]
Banka by'ebitongole ebiteereka ensimbi zaffe.Wano mu Uganda banka zaatandika dda ku mulembe nga abayindi ba katuuka wano.Abayindi abaatandika enkola ya banka wano mu Uganda baayitibwanga ba Banyani.Abayindi bano baawolanga abantu ensimbi ne bazizza n'amagoba ate era nga n'okuteereka baterekera abantu ensimbi zaabwe.Enkola za banka zizze zikula mu ggwanga lino Uganda anti emabegako abantu baalinanga butabo nga bwe bagenda nabwo mu Banka okutereka n'okuggyayo ensimbi.Wano kati ate banka zaavaawo era kati omuntu teyeetaaga katabo wabula ka kaadi akayitibwa ATM omuntu kaateeka mu kyuuma n'anyiga ennamba ye ey'ekyama eba yamuweebwa nga aggulawo akaawunta mu banka olwo no n'ojjayo oba okuteekayo ensimbi.Banka era ziwoola abantu ensimbi ne ku mulembe guno era ziyaambye nnyo abantu mu nkulaakulana.
OKUYIGGA MUBUGAAND[kyusa | edit source]
Okuyigga mubuganda olubereberye kwatwaalibwa nga omulimu, era nga kwakolebwanga mussajja.A bassajjaa abenjawulo bakungaana nga baliwamu nembwaa zaabwe, wamu nentuulaawo nebolekera ensikogyebaabeera bazize ensolo.awo abassajja abamu baba baweerela abalala nga bagumbye namafumu okumpinulutuula ngabalinda okufumita ensolo awo nengabana yenyama esinziira kumulimu buli muyizzi gweyakoze omuli, "ensikya", "enkoggo", "akaago" nebilala.


c: text/html

text:
Napooleon Bonapat
Napooleon Bonapat (Napoléon Bonaparte) (15. o'gwomunaana 1769-5. o'gwoogutaanu 1821) mukusooka
Napoleone Buonaparte yeyali koonsuli wa Bufaransa eyasooka okuva ku mwaaka 1799 ate naaba kabaka Napooleon I okuva 18. o'gwokutaanu 1804 paka 6. o'gwomunaana 1814. Nga achaali wa'maanyi Napooleon yafuga chenkana Bulaaya yonna. Kaakano nga ettaka lye,amajjege naabantu be anga bebasiinga obuungi mu bulaaya yonna. Mu olutalo lwa Waterloo Napooleon baamusiba era ne bamutuulwa ku chizinga cha Saint Helena eyo jeyafiira.
Bulaaya mu biseera bya Napooleon[kyusa | edit source]
Napooleon bwe yabeerera mu maje, Bulaaya yalimu ensi nga 300 ezeefuga. Mu bunen Rwasha enga yeezisiinga ne kuddako Swiiden. Kaakano Bufaransa yalimu abantu obukadde 28, Bugereza obukadde kumi. Napooleon bweyataandikira okukurira amaje ga Bufaransa e Yitale, Bulaaya yali yeekutuddemu ebituundu bibiri, mukituundu ekimu abwagira Bufaransa ante mukirala abajiwakanya.

robotstxt: allowed

filter: keep


text:
Bya D. KABANGA, H. BUKENYA NE M. KIGONGO
Lwamukaaga mu mpaka za CAF: Orlando Pirates - URA, 12:00 SS4 ENSONGA enokolwayo buli lw'oyogera ku mupiira mu South Afrika, ya kuba nti bo balina ssente.
Wabula mu bitone, kitono ekimanyiddwaako. Kino kye kigenda okufuula ensiike wakati wa Orlando Pirates (South Afrika) ne URA (Uganda) eya leero (Lwamukaaga) ennyuvu.
URA, eyingira ensiike eno nga terina muteebi waayo, Robert Ssentongo ali ku kkoligo lya kaadi emmyuufu gye yafuna
nga baggyamu Elgeco Plus eya Madagascar.
Kino omutendesi wa URA, Alex Isabirye ky’alina okusalira amagezi okulaba nga ttiimu ye efuna ggoolo. Ku ggoolo ennya, URA ze yaakateeba mu mpaka zino, Ssentongo alinako ssatu.
Amaanyi ga Orlando Pirates gasinga kuba mu kisenge nga baakateebwa ggoolo bbiri mu mipiira etaano gye basembyeyo
okuzannya.
Nga KCC bwe yaggyamu SuperSport nayo eya South Afrika mu 2009, ne Isabirye bw’alina essuubi ly’okukola kye kimu beesogge oluzannya oluddako. Isabirye yagumizza abawagizi ba URA ng’eddibu lya Ssentongo bwe bagenda okulisalira amagezi. Olukoba balusibidde ku Frank Kalanda okuyigga ggoolo.


text:
Oruganikyo 47: Omusuma omu Isareri
DORA eki omusaijja ogu arukuziika omuhema ye! Orugoye orurungi, n’ezabbu hamu n’ebicweka by’efeza. Akaba abihire omu rubuga orwa Yeriko. Beitu kiki ekikaba kine kukorwa ebintu ebyomu Yeriko? Noijuka?
Bikaba biine kuhwerekerezebwa, baitu zabbu n’efeeza bikaba biine kutekebwa mulyahurro ly’ehema ya Yahwe. Nahabwekyo abantu banu bakaba bajemiire Ruhanga. Bakaba baibire ebintu bya Ruhanga. Ibara ly’omusaija onu nuwe Akani, n’abo abakaba alinabo baali bantu b’omu nju ye. Leka turole ekyabaireho.
Akani obu yamazire kwiba ebintu binu, Yosuha akatuma abamu ha basaija kurwanisa orubuga orwa Ai. Baitu bakasingurwa muno n’abamu baitwa n’abandi bairuka. Yosuha akahurra kubi muno. Akajumara hansi n’okusaba Yahwe ati: ‘Habwaki olekere ekintu kinu okutubaho?’
Yahwe akagarukamu ati: ‘Imuka hansi! Abaisareri basiisire. Batwaire ebintu ebikaba biine kuhwerekerezebwa n’ebikaba biine kutekebwa mu lyahurro ly’ehema ya Yahwe. Baibire orugoye orurungi barwahura munsita. Tindisobora kubaha mugisa kwihaho mumazire kukihwerekereza n’ogu eyabitwaire.’ Yahwe akagamba ngu naija kwoleka Yosuha omusaija ou akaba ali ogu omubi noha!
Hanyuma Yosuha akasoroza abantu boona hamu. Yahwe akasororamu omusaija omubi Akani. Nahabwekyo Akani akagamba ati: ‘Nsiisire, nkarora orugoye orurungi muno n’empanu y’ezabbu n’efeeza nabyegomba muno nabitwara. Nimwija kubisanga mbizikiire muhema yange.’
Obu ebintu binu byoona byazoirwe bikaleterwa Yosuha. Akagambira Akani ati: ‘Habwaki watuletiire emihito enu yoona? Hati Yahwe naija kukusasura habwebyo byoona ebi watuletiire!’ Ekyakurasireho, abantu bateera Akani n’amaka ge goona amabale okuhikya obu bafiire. Kinu tikikutwoleka ngu titwine kutwara ekintu kyoona ekitali kyaitu?
Hanyuma y’ebyo Abaisareri bakagarukayo kuramagira Ai. Baitu omurundi gunu, Yahwe akakonyera abantu be okusingura obulemu.
Yosuha 7:1-26; 8:1-29.
Ebikaguzo
- Omu kisisani, omusaija ogu noha arukusereka eby’obuguda obwaihirwe omu Yeriko, kandi abo abakaba nibamukonyera baali ni baha?
- Habwaki ekintu eki Akani n’ab’omunju ye bakozire kyabaire kiri kibi muno?
- Yahwe akagambira ki Yosuha obu yakagwize habwaki Abaisareri bakaba basingwirwe omu bulemu omu Ai?
- Kiki ekyabaireho Akani n’amakage obu baalesirwe omu maiso ga Yosuha?
- Omusango ogwasalirwe Akani nigutwegesa kintu ki ekikuru?
Ebikaguzo ebindi
- Soma Yosuha 7:1-26.
Okusaba kwa Yosuha kukoleka ngu akaba aine muganjano ki n’Omuhangi we? (Yos. 7:7-9; Zab. 119:145; 1 Yoh. 5:14)
Ekyokurorraho kya Akani nikyoleka ki, kandi nikituhabura muki? (Yos. 7:11, 14, 15; Nfu. 15:3; 1 Tim. 5:24; Baheb. 4:13)
- Soma Yosuha 8:1-29.
Buli muntu aine bujunaanizibwa ki omu kitebe Ekikristayo biro binu? (Yos. 7:13; Lev. 5:1; Nfu. 28:13)


text:
Ezekyeri
Chapter 18
1 Ekigambo kya Mukama kyanjijira nate nga kyogera nti
2 Mubadde mutya n'okugera ne mugerera olugero luno ensi ya Isiraeri nga mwogera nti Bakitaabwe balidde ezabbibu ezinyuunyuntula n'amannyo g'abaana ganyenyeera?
3 Nga bwe ndi omulamu, bw'ayogera Mukama Katonda, temuliba na nsonga nate okugera olugero olwo mu Isiraeri.
4 Laba, emmeeme zonna zange; ng'emmeeme ya kitaawe, n'emmeeme y'omwana bw'etyo yange: emmeeme ekola ekibi ye erifa.
5 Naye omuntu bw'aba omutuukirivu n'akola ebyalagirwa eby'ensonga,
6 so nga taliiridde ku nsozi, so nga tayimusizza maaso ge eri ebifaananyi eby'ennyumba ya Isiraeri, so nga tayonoonye mukazi wa munne, so nga tasemberedde mukazi mu biro eby'okweyawula kwe;
7 so nga talyazaamaanyizza muntu yenna, naye eyaddizanga omwewoze omusingo gwe, so nga tanyaze muntu yenna lwa maanyi, era eyawanga omuyala emmere ye n'abikkanga oyo ali obwereere n'ekyambalo;
8 atawolanga lwa magoba, so nga takkirizanga ebisukkirira byonna, eyaggyako omukono gwe ku butali butuukirivu, eyatuukirizanga omusango ogw'amazima eri omuntu ne munne,
9 eyatambuliranga mu mateeka gange, era eyakwatanga emisango gyange, okukolanga eby'amazima: oyo ye mutuukirivu talirema kuba mulamu, bw'ayogera Mukama Katonda.
10 Bw'alizaala omwana, omunyazi, ayiwa omusaayi, era akola ku ebyo byonna,
11 so atakola ku ebyo byonna ebimugwanidde, naye okulya eyaliira ku nsozi, n'ayonoona mukazi wa munne,
12 eyalyazaamaanya omwavu n'eyeetaaga, eyanyaga olw'amaanyi, so atazza musingo, era eyayimusa amaaso ge eri ebifaananyi, eyakola eby'emizizo,
13 eyawolanga olw'amagoba, era eyakkiriza ebisukkirira: kale aliba mulamu ono? taliba mulamu: akoze eby'emizizo bino byonna: talirema kufa; omusaayi gwe guliba ku ye.
14 Laba, bw'alizaala omwana, alaba ebibi byonna ebya kitaawe bye yakola, n'atya n'atakola ebifaanana bwe bityo,
15 ataliiranga ku nsozi, so atayimusanga maaso ge eri ebifaananyi eby'ennyumba ya Isiraeri, atayonoonanga mukazi wa munne,
16 so atalyazaamaanyanga muntu yenna, atasingirwanga kintu, so atanyaganga lwa maanyi, naye eyawanga omuyala emmere ye, eyabikkanga oyo ali obwereere n'ekyambalo,
17 eyaggyako omukono gwe eri omwavu, atakkirizanga magoba newakubadde ebisukkirira, eyatuukirizanga emisango gyange, eyatambuliranga mu mateeka gange; oyo talifa lwa butali butuukirivu bwa kitaawe, talirema kuba mulamu.
18 Kitaawe, kubanga yajooga n'obukambwe, n'anyaga muganda we olw'amaanyi, n'akola ebyo ebitali birungi mu bantu be, laba, alifiira mu butali butuukirivu bwe.
19 Era naye mwogera nti Omwana kiki ekimulobera okubaako obutali butuukirivu bwa kitaawe? Omwana bw'aba nga akoze ebyalagirwa eby'ensonga, era ng'akutte amateeka gange gonna, era ng'agakoze, talirema kuba mulamu.
20 Emmeeme eyonoona ye erifa: omwana talibaako butali butuukirivu bwa kitaawe, so ne kitaawe talibaako butali butuukirivu bwa mwana we; obutuukirivu obw'omutuukirivu buliba ku ye, n'obubi obw'omubi buliba ku ye.
21 Naye omubi bw'akyukanga okuleka ebibi bye byonna bye yakola n'akwata amateeka gange gonna, n'akola ebyalagirwa eby'ensonga, talirema kuba mulamu, talifa.
22 Tewaliba ku byonoono bye bye yayonoona ebirijjukirwa ku ye: alibeera omulamu mu butuukirivu bwe bwe yakola.
23 Nnina essanyu lye nsanyukira okufa kw'omubi? bw'ayogera Mukama Katonda: naye saagala bwagazi akomewo okuva mu kkubo lye abeere omulamu?
24 Naye omutuukirivu bw'akyukanga okuleka obutuukirivu bwe n'akola ebitali bya butuukirivu n'akola ng'emizizo gyonna bwe giri omuntu omubi gy'akola, aliba mulamu? Tewaliba ku bikolwa bye eby'obutuukirivu bye yakola ebirijjukirwa: mu kyonoono kye ky'ayonoonye ne mu kibi kye ky'akoze, mu ebyo mw'alifiira.
25 Era naye mwogera nti Ekkubo lya Mukama teryenkanankana. Muwulire nno, ai ennyumba ya Isiraeri: ekkubo lyange si lye lyenkanankana? amakubo gammwe si ge gatenkanankana?
26 Omuntu omutuukirivu bw'akyukanga okuleka obutuukirivu bwe n'akola ebitali bya butuukirivu n'afiira omwo; mu butali butuukirivu bwe bw'akoze mw'alifiira.
27 Nate omuntu omubi bw'akyukanga okuleka obubi bwe bw'akoze n'akola ebyo ebyalagirwa eby'ensonga, aliwonya emmeeme ye okufa.
28 Kubanga alowooza n'akyuka okuleka ebyonoono bye byonna by'akoze, talirema kuba mulamu, talifa.
29 Era naye ennyumba ya Isiraeri boogera nti Ekkubo lya Mukama teryenkanankana. Ai ennyumba ya Isiraeri, amakubo gange si ge genkanankana? amakubo gammwe si ge gatenkanankana?
30 Kyendiva mbasalira omusango, ai ennyumba ya Isiraeri, buli muntu ng'amakubo ge bwe gali, bw'ayogera Mukama Katonda. Mukomeewo, mukyuke okuleka ebyonoono byammwe byonna; kale obutali butuukirivu buleme okubazikiriza.
31 Musuule wala nammwe ebyonoono byammwe byonna bye mwonoonye; mwekolere omutima omuggya n'omwoyo omuggya: kubanga kiki ekibaagaza okufa, ai ennyumba ya Isiraeri?
32 Kubanga sirina ssanyu lyakusanyukira lwa kufa kw'oyo afa, bw'ayogera Mukama Katonda: kale mwekyuse muleme okufa


text:
1 Ebyomumirembe
Chapter 24
1 N'empalo za batabani ba Alooni zaali zino. Batabani ba Alooni; Nadabu ne Abiku, Eriyazaali ne Isamaali.
2 Naye Nadabu ne Abiku ne basooka kitaabwe okufa nga tebalina baana: Eriyazaali ne Isamaali kyebaava bakola omulimu ogw'obwakabona.
3 Dawudi wamu ne Zadoki ow'oku batabani ba Eriyazaali ne Akimereki ow'oku batabani ba Isamaali ne babasalamu ng'ebisanja byabwe bwe byali mu kuweereza kwabwe.
4 Awo ne walabika abasajja abakulu ku batabani ba Eriyazaali bangi okusinga ab'oku batabani ba Isamaali; era bwe bati bwe baasalibwamu: ku batabani ba Eriyazaali kwaliko kkumi na mukaaga, emitwe gy'ennyumba za bakitaabwe; ne ku batabani ba Isamaali, ng'ennyumba za bakitaabwe bwe zaali, munaana.
5 Bwe bati bwe baasalibwamu na bululu, emitindo gyonna wamu; kubanga waaliwo abakulu ab'omu kifo ekitukuvu n'abakulu ba Katonda, ku batabani ba Eriyazaali era ne ku batabani ba Isamaali.
6 Awo Semaaya mutabani wa Nesaneri omuwandiisi ow'oku Baleevi, n'abawandiikira mu maaso ga kabaka b'abakulu ne Zadoki kabona ne Akimereki mutabani wa Abiyasaali n'emitwe gy'ennyumba za bakitaabwe eza bakabona n'Abaleevi; ennyumba emu eya bakitaabwe ng'eronderwa Eriyazaali, n'endala ng'eronderwa Isamaali.
7 Awo akaluIu ak'olubereberye ne kamugwako Yekoyalibu, ak'okubiri Yedaya;
8 ak'okusatu Kalimu, ak'okuna Seyolimu;
9 ak'okutaano Malukiya; ak'omukaaga Miyamini;
10 ak'omusanvu Kakkozi, ak'omunaana Abiya;
11 ak'omwenda Yesuwa; ak'ekkumi Sekaniya;
12 ak'ekkumi n'akamu Eriyasibu, n'ak'ekkumi n'obubiri Yakimu;
13 ak'ekkumi n'obusatu Kuppa, ak'ekkumi n'obuna Yesebeyabu;
14 ak'ekkumi n'obutaano Biruga, ak'ekkumi n'omukaaga Immeri;
15 ak'ekkumi n'omusanvu Keziri, ak'ekkumi n'omunaana Kapizzezi;
16 ak'ekkumi n'omwenda Pesakiya, ak'amakumi abiri Yekezukeri;
17 ak'abiri mu kamu Yakini, ak'abiri mu bubiri Gamuli;
18 ak'abiri mu busatu Deraya, ak'abiri mu buna Maaziya.
19 Bino bye byali ebisanja byabwe mu kuweereza kwabwe, okuyingiranga mu nnyumba ya Mukama ng'ekiragiro bwe kyali kye baaweebwa mu mukono gwa Alooni jjajjaabwe, nga Mukama Katonda wa Isiraeri bwe yali amulagidde.
20 Ne ku batabani ba Leevi abalala: ku batabani ba Amulaamu Subayeri; ku batabani ba Subayeri, Yedeya.
21 Ku Lekabiya: ku batabani ba Lekabiya; Issiya omukulu.
22 Ku Bayizukali, Seromosi; ku batabani ba Seromosi, Yakasi.
23 Ne batabani ba Kebulooni; Yeriya omukulu, Amaliya ow'okubiri, Yakaziyeri ow'okusatu, Yekameyamu ow'okuna.
24 Batabani ba Winziyeeri, Mikka; ku batabani ba Mikka, Samiri.
25 Muganda wa Mikka, Issiya: ku batabani ba Issiya, Zekkaliya.
26 Batabani ba Merali; Makuli ne Musi: batabani ba Yaaziya; Beno.
27 Batabani ba Merali; ku Yaaziya, Beno ne Sokamu, ne Zakkuli, ne Ibuli.
28 Ku Makuli; Eriyazaali, ataazaala baana ba bulenzi.
29 Ku kiisi; batabani ba Kiisi, Yerameeri.
30 Ne batabani ba Musi; Makuli ne Ederi, ne Yerimosi. Abo be baali batabani b'Abaleevi ng'ennyumba za bakitaabwe bwe zaali.
31 Era ne bano bwe batyo ne bakuba obululu nga baganda baabwe batabani ba Alooni mu maaso ga Dawudi kabaka, ne Zadoki ne Akimereki n'emitwe gy'ennyumba za bakitaabwe eza bakabona n'Abaleevi; (ennyumba) za bakitaabwe ez'omukulu okufaanana eza muganda we omuto.


text:
2 Ebyomumirembe
Chapter 36
1 Awo abantu ab'omu nsi ne baddira Yekoyakaazi mutabani wa Yosiya ne bamufuula kabaka mu kifo kya kitaawe mu Yerusaalemi.
2 Yekoyakaazi yali yaakamaze emyaka amakumi abiri nu esatu bwe yatanula okufuga; n'afugira emyezi esatu mu Yerusaaemi.
3 Kabaka w'e Misiri n'amugoba ku ntebe e Yerusaalemi, n'aweesa ensi talanta eza ffeeza kikumi ne talanta eya zaabu.
4 Kabaka w'e Misiri n'afuula Eriyakimu muganda we kabaka wa Yuda ne Yerusaalemi, n'awaanyisa erinnya lye n'alifuula Yekoyakimu. Neeko n'atwala Yekoyakaazi muganda we n'amutwala e Misiri.
5 Yekoyakimu yali yaakamaze emyaka amakumi abiri mu etaano bwe yatanula okufuga; n'afugira emyaka kkumi na gumu mu Yerumalemi: n'akolanga ebyo ebyali mu maaso ga Mukama Katonda we ebibi.
6 Nebukadduneeza kabaka w'e Babulooni n'amutabaala, n'amusiba mu masamba okumutwala e Babulooni.
7 Era Nebukadduneeza n'atwala ku bintu eby'omu myumba ya Mukama e Babulooni, n'abiteeka mu yeekaalu ye e Babulooni.
8 Era ebikolwa ebirala byonna ebya Yekoyakimu n'emizizo gye gye yakolanga n'ebyo ebyalabika mu ye, laba, byawandiikibwa mu kitabo kya bassekabaka ba Isiraeri ne Yuda: Yekoyakini mutabani we n'amuddira mu bigere.
9 Yekoyakini yali yaakamaze emyaka munaana bwe yatanula okufuga; n'afugira emyezi esatu ko ennaku kkumi mu Yerusaalemi: n'akola ebyo ebyali mu maaso ga Mukama ebibi.
10 Awo omwaka bwe gwadda kabaka Nebukadduneeza n'atuma n'amuleeta e Babulooni wamu n'ebintu ebirungi eby'omu nnyumba ya Mukama, n'afuula Zeddekiya muganda we kabaka wa Yuda ne Yerusaalemi.
11 Zeddekiya yali yaakamaze emyaka amakumi abiri mu gumu bwe yatanula okufuga; n'afugira emyaka kkumi na gumu mu Yerusaalemi:
12 n'akola ebyo ebyali mu maaso ga Mukama Katonda we ebibi; teyeetoowaza mu maaso ga Yeremiya nnabbi ng'ayogera ebiva mu kamwa ka Mukama.
13 Era n'ajeemera kabaka Nebukadduneeza eyali amulayizza Katonda: naye n'akakanyaza ensingo ye n'akalubya omutima gwe obutakyukira Mukama Katonda wa Isiraeri.
14 Era nate abakulu bonna aba bakabona n'abantu ne basobya nnyo okugobereranga emizizo gyonna egy'ab'amawanga; ne bagwagwawaza ennyumba ya Mukama gye yatukuza mu Yerusaalemi.
15 Mukama Katonda wa bajjajjaabwe n'abatumiranga mu babaka be, ng'agolokoka mu makya n'atuma; kubanga yasaasira abantu be n'ekifo mw'abeera:
16 naye ne baduuliranga ababaka ba Katonda ne banyoomanga ebigambo bye ne basekereranga bannabbi be okutuusa obusungu bwa Mukama lwe bwabaawo eri abantu be, ne watabaawo kuwona.
17 Kyeyava abaleetako kabaka w'Abakaludaaya, n'attira abalenzi baabwe n'ekitala mu nnyumba ey'ekigwa kyabwe, ne batasaasira mulenzi newakubadde omuwala, omukadde newakubadde akootakoota: bonna yabagabula mu mukono gwe.
18 N'ebintu byonna eby'omu nnyumba ya Katonda, ebikulu n'ebito, n'eby'obugagga eby'omu nnyumba ya Mukama n'eby'obugagga bya kabaka n'eby'abakulu be; ebyo byonna n'abireeta e Babulooni.
19 Ne bookya ennyumba ya Katonda ne bamenyaamenya bbugwe wa Yerusaalemi, ne bookya omuliro amayumba gaamu gonna, ne bazikiriza ebintu byamu byonna ebirungi.
20 N'abo abaali bawonye ekitala n'abatwala e Babulooni; ne baba baddu eri ye n'eri batabani be okutuusa ku kufuga kw'obwakabaka bw'Obuperusi:
21 okutuukiriza ekigambo kya Mukama mu kamwa ka Yeremiya okutuusa ensi lwe yasanyukira ssabbiiti zaayo: kubanga ennaku zonna ze yazikira yakwata ssabbiiti; okuweza emyaka nsanvu.
22 Awo mu mwaka ogw'olubereberye ogwa Kuulo kabaka w'e Buperusi, ekigambo kya Mukama mu kamwa ka Yeremiya kituukirire, Mukama n'akubiriza omwoyo gwa Kuulo kabaka w'e Buperusi, n'okulangira n'alangira okubuna obwakabaka bwe bwonna, n'okuwandiika n'abiwandiika ng'ayogera nti
23 Bw'atyo bw'ayogera Kuulo kabaka w'e Buperusi nti Obwakabaka bwonna obw'omu nsi Mukama Katanda w'eggulu abumpadde; era ankuutidde okumuzimbira ennyumba mu Yerusaalemi ekiri mu Yuda. Buli ali mu mmwe ku bantu be bonna, Mukama Katonda we abeere naye, ayambuke.


text:
Bya JOSEPHAT SSEGUYA
OMUSAJJA wa Stecia asazeewo okulaga mukazi we omukwano ogw’enjawulo! Agenda kufuuka ddereeva we nga buli we balaga, omwami y’aba avuga mmotoka kimusobozese okuwa kabiite we obudde obumala.
Olumu batambulira mu mmotoka ya Stecia ate olulala mu y’omwami, kyokka mu zonna omwami y’aba avuga.
Bino by’ebimu ku bintu Abasi Mubiru by’akoze okunyweza Stecia Mayanja batuuke n’okubawalulira ku kaliba nga bali bombi.
Embaga yaabwe ya ku Lwamukaaga luno era basooka kubawoowa mu muzikiti e Kibuli, olwo balyoke basembeze abagenyi baabwe abangi mu UMA Main Exhibition Hall e Lugogo mu Kampala.
Stecia ye yasooka okweyama mu lukiiko lw’okusonda ssente z’embaga olwasooka ku Hotel Africana, bwe yategeeza nti “Ono ye musajja asembye”.
Mubiru era yasazeewo okuwerekerangako mukazi we mu bivvulu ng’amulinda n’amaliriza okuyimba ne bakomawo bonna awaka.
Mukwano gwa Mubiru ow’omunda yategeezezza Bukedde nti Stecia ne bba bakkaanyizza nti ne bwe banaabanga bafunye obutakkaanya, tebulina kufuluma kisenge, balina kubumalira munda buleme kusaasaanira ggwanga.
Enkozesa ya Facebook ne Twitter nayo baagyogeddeko ne bakkaanya obutassaako kintu kyonna kiyinza kutaataaganya bufumbo bwabwe era n’okwewala eng’ambo z’abantu abataagaliza.
Mubiru yagambye nti ekisinga okumunyiiza kwe kusanga abafumbo abaaniika ensonga zaabwe ku mikutu gya yintaneti n’empapula z’amawulire.
EBYA SSENTE ZE BAKOLA
Eby’okugatta ssente nabyo baabyogeddeko era ne bakkaanya buli omu abeere n’ezize, kyokka basobola okukkaanya okugatta ssente mu pulojekiti naddala eziyamba abantu omuli n’eya Stecia ey’okulabirira abaana abatalina ayamba.
KITAKA NE SSEKYEWA BABAAGALIZZA EMIKISA
Abasajja okuli Fred Kitaka, Charles Ssekyewa owa Kream Production ne Meddie Bwete baabaagalizza obufumbo obulungi.
Kitaka yawadde Mubiru amagezi obutawa Stecia ‘ggaapu’ era alina essuubi nti bajja kusobola okuwangaaza obufumbo kuba Stecia by’ayiseemu, alabika kati akuze.
Ssekyewa yagambye nti wadde ssi waakubeera ku mbaga, n’awa Stecia amagezi abeere muwulize eri omusajja, aleme kubuzaabuzibwa olw’ettutumu ly’alina. Ssekyewa ne Kitaka tebaayitiddwa ku mbaga eno.
ENTEGEKA Y’EMBAGA
Mesach Ssemakula omuwanika ku kakiiko yagambye nti baayise abantu 1,000 abagenda okutuuzibwa ku mmeeza ez’ekikungu 250 nga buli mmeeza etuuza abantu 4.
Okuwoowa kwa ssaawa 6:00 ez’emisana ate okusembeza abagenyi (Reception) kutandike ku ssaawa 10:00 ez’olweggulo.
Bayimbi banne abakyala baawadde Stecia amagezi yeekwase Katonda y’aba anyweza obufumbo bwe.
Halima Namakula: Stecia ku luno anyweze sswala yokka y’egenda okumwongera amaanyi mu bufumbo bwe. Tewali kirema nga Allah akukwatidde ku muntu ate nga kino kijja omaze kumusaba. Bwe kitabeera ekyo, emisota mingi gisinise amannyo eri obufumbo bwa buli muntu girinze kubojja ate ng’abafumbo bonna balina okugyewala.
Mariam Ndagire: Kambasabire bategeeraganenga bulijjo ekyo kye kiyamba mu bufumbo. Empagi endala y’eyokwesigang’ana, obugumiikiriza, obwesigwa n’ebirala ebyo bwe bibaawo obufumbo tebulema era nze mbasabira mikisa myereere.
Embaga esuubirwako abanene omuli Gen. Katumba Wamala, Omulangira David Wassajja, Erias Lukwago, Sheikh Nuuhu Muzaata n’abalala.


text:
Olugero 92: Yesu Azuukiza Abafu
OMUWALA gw’olaba wano alina emyaka 12. Yesu akutte omukono gwe, era maama we ne taata we bayimiridde kumpi awo. Omanyi lwaki basanyufu nnyo? Ka tulabe.
Taata w’omuwala musajja wa kitiibwa ayitibwa Yayiro. Lumu muwala we alwala nnyo, era n’ateekebwa mu kitanda. Naye embeera ye terongooka. Yeeyongera kuba bubi. Yayiro ne mukyala we beeraliikirivu nnyo, kubanga kirabika nti muwala waabwe agenda kufa. Ye muwala waabwe yekka. N’olwekyo Yayiro agenda okunoonya Yesu. Awulidde ku byamagero Yesu by’akola.
Yayiro bw’azuula Yesu, asanga abantu bangi bamwetoolodde. Naye Yayiro ayita mu bantu abo n’agwa ku bigere bya Yesu. ‘Muwala wange mulwadde nnyo,’ bw’atyo bw’agamba. ‘Nkusaba ojje omuwonye,’ bw’atyo bwe yeegayirira. Yesu amugamba nti ajja kujja.
Nga batambula, abantu beeyongera okumunyigiriza. Awo, Yesu n’ayimirira. ‘Ani ankutteko?’ bw’atyo bw’abuuza. Yesu awulidde ng’amaanyi gamuvaamu, n’olwekyo akimanyi nti waliwo amukutteko. Naye ani? Ye mukazi abadde omulwadde okumala emyaka 12. Azze n’akwata ku kyambalo kya Yesu, era n’awona!
Kino kireetera Yayiro okuwulira obulungi, kubanga alaba bwe kyanguyira Yesu okuwonya omuntu. Awo omubaka n’ajja. ‘Toteganya Yesu,’ bw’atyo bw’agamba Yayiro. ‘Muwala wo afudde.’ Yesu awulira ebigambo ebyo era n’agamba Yayiro: ‘Teweeraliikirira, ajja kubeera bulungi.’
Bwe batuuka mu nnyumba ya Yayiro, abantu bakaaba olw’ennaku ennyingi. Naye Yesu agamba: ‘Temukaaba. Omwana tafudde. Yeebase.’ Naye basekerera Yesu, kubanga bamanyi nti afudde.
Awo, Yesu atwala taata w’omuwala ne maama we awamu n’abatume be basatu mu kisenge omwana gy’ali. Amukwata omukono era n’agamba: ‘Golokoka!’ Era aba mulamu nate, nga bw’olaba wano. Era ayimuka n’atambula! Eyo ye nsonga lwaki maama we ne taata we basanyufu nnyo.
Ono si ye muntu Yesu gw’asoose okuzuukiza mu bafu. Eyasooka Baibuli gw’eyogerako ye mutabani wa nnamwandu abeera mu kibuga ky’e Nayini. Oluvannyuma, Yesu azuukiza Laazaalo, mwannyina wa Malyamu ne Maliza. Yesu bw’alifuga nga kabaka wa Katonda, ajja kukomyawo abantu bangi nnyo mu bulamu. Ekyo tetwandikisanyukidde?
Lukka 8:40-56; 7:11-17; Yokaana 11:17-44.
Ebibuuzo
- Taata w’omuwala ali mu kifaananyi y’ani, era lwaki ye ne mukyala we beeraliikirivu nnyo?
- Yayiro akola ki ng’azudde Yesu?
- Kiki ekibaawo nga Yesu agenda ewa Yayiro, era bubaka ki Yayiro bw’afuna ng’ali mu kkubo?
- Lwaki abantu abali mu nnyumba ya Yayiro basekerera Yesu?
- Ng’amaze okutwala abatume basatu, taata w’omuwala ne maama we mu kisenge omuwala gyali, Yesu akola ki?
- Baani abalala Yesu baazuukiza okuva mu bafu, era kino kiraga ki?
Ebibuuzo ebyongerezeddwako
- Soma Lukka 8:40-56.
Yesu yasaasira atya era yategeera atya obuzibu omukazi eyalina ekikulukuto ky’omusaayi bwe yalina, era abakadde Abakristaayo kino bakiyigirako ki? (Luk. 8:43, 44, 47, 48; Leev.15:25-27; Mat. 9:12, 13; Bak. 3:12-14)
- Soma Lukka 7:11-17.
Lwaki abo abafiiriddwa abaagalwa baabwe babudaabudibwa bwe bamanya ekyo Yesu kye yakolera nnamwandu ow’e Nayini? (Luk. 7:13; 2 Kol. 1:3, 4; Beb. 4:15)
- Soma Yokaana 11:17-44.
Yesu yakiraga atya nti kya mu butonde okukungubaga omwagalwa ng’afudde? (Yok. 11:33-36, 38; 2 Sam. 18:33; 19:1-4)


text:
2 Bassekabaka
Chapter 4
1 Awo omukazi omu ow'oku bakazi b'abaana ba bannabbi n'ayogerera waggulu eri Erisa ng'ayogera nti Omuddu wo baze yafa: era omanyi ng’omuddu wo yatyanga Mukama: era ow'ebbanja azze okwetwalira abaana bange bombi okuba abaddu.
2 Erisa n'amugamba nti Naakukolera ki? mbuulira: olina ki mu nnyumba? N'ayogera nti Omuzaana wo talina kintu mu nnyumba wabula akasumbi ak'amafuta.
3 Awo n'ayogera nti Genda weeyazike ebintu ebweru mu banno bonna, ebintu ebyereere; weeyazike bingiko.
4 Awo n'oyingira weggalire ggwe ne batabani bo, ottululire mu bintu ebyo byonna; otereke ebijjudde.
5 Awo n'ava w'ali ne yeggalira ye ne batabani be; ne bamuleetera ebintu n'attulula.
6 Awo olwatuuka ebintu bwe byajjula n'agamba mutabani we nti Ndeetera nate ekintu. N'amugamba nti Tewakyali nate kintu. Amafuta ne gakoma.
7 Awo n’ajja n'abuulira omusajja wa Katonda. N'ayogera nti Genda otunde amafuta osasule ebbanja lyo, ebinaafikkawo bikuliiseaga ggwe ne batabatu bo.
8 Awo olunaku lwali lumu Erisa n'ayita n'agenda e Sunemu eyali omukazi omukulu; n'amuwaliriza okulya ku mmere. Awo olwatuukanga buli lwe yayitangawo n'akyamiranga omwo okulya ku mmere.
9 N'agamba bba nti Laba nno, ntegedde ng'ono musajja mutukuvu wa Katonda atuyitako buli kaseera.
10 Nkwegayiridde tukookere ku kisenge; tumuteekere eyo ekitanda n'emmeeza n'entebe n'eky'ettabaaza: awo olunaatuukanga bw'anajjanga gye tuli anaakyamiranga omwo.
11 Awo olunaku lwali lumu n'ajjayo n'akyamira mu nju n'agalamira omwo.
12 N'agamba Gekazi omuddu we nti Yita Omusunammu ono. Awo bwe yamuyita n'ayimirira mu maaso ge.
13 N'amugamba nti Mugambe nno nti Laba, watujjanjaba okujjanjaba okwenkana awo; kiki ekinaaba kikukolerwa? oyagala okwogererwa eri kabaka oba eri omukulu w'eggye? N'addamu nti Ntuula mu bantu bange nze.
14 N'ayogera nti Kale kiki ekinaaba kimukolerwa? Gekazi n'addamu nti Mazima talina mwana wa bulenzi ne bba mukadde.
15 N'ayogera nti Muyite. Awo bwe yamuyita n'ayimirira ku mulyango.
16 N'ayogera nti Mu kiseera kino ebiro bwe biridda, oliwambaatira omwana ow'obulenzi. N'ayogera nti Nedda, mukama wange, ggwe omusajja wa Katonda, tolimba muzaana wo.
17 Omukazi n'aba olubuto n'azaalira omwana ow'obulenzi mu kiseera ekyo ebiro bwe byadda nga Erisa bwe yamugamba.
18 Awo omwana bwe yakula olunaku lwali lumu n'afuluma n'agenda eri kitaawe eri abakunguzi.
19 N'agamba kitaawe nti Omutwe gwange, omutwe gwange. N'agamba omuddu we nti Musitule omutwale eri nnyina.
20 Awo bwe yamutwala n'amutuusa eri nnyina, n'atuula ku maviivi ge okutuusa ettuntu n'alyoka afa.
21 N'alinnya n'amugalamiza ku kitanda ky'omusajja wa Katonda, n'amuggalira oluggi n'afuluma.
22 N'ayita bba n'ayogera nti Nkwegayiridde, mpeereza omu ku baddu n'emu ku ndogoyi ŋŋende mbiro eri omusajja wa Katonda nkomewo.
23 N'ayogera nti Kiki ekikwagaza okugenda gy'ali leero? si lunaku lwa mwezi ogwakaboneka so si ssabbiiti. N'ayogera nti Mirembe.
24 Awo n'atandiika endogoyi n'agamba omuddu we nti Goba otambule; totta ku bigere wabula nga nkugambye.
25 Awo n'agenda n'atuuka eri omusajja wa Katonda ku lusozi Kalumeeri. Awo olwatuuka omusajja wa Katonda bwe yamulengera ng'akyali wala, n'agamba Gekazi omuddu we nti Laba, Omusunammu wuuyo:
26 nkwegayiridde, dduka nno mbiro omusisinkane omugambe nti Oli bulungi? balo ali bulungi? omwana ali bulungi? N'addamu nti Bulungi.
27 Awo bwe yatuuka eri omusajja wa Katonda ku lusozi, n'amukwata ku bigere. Gekazi n'asembera okumusindika; naye omusajja wa Katonda n'ayogera nti Muleke: kubanga emmeeme ye enyiikadde munda mu ye; era Mukama akinkisizza so tambuulidde.
28 Awo n'ayogera nti Nayagala omwana ow'obulenzi eri mukama wange? saayogera nti Tonnimba?
29 Awo n'agamba Gekazi nti Weesibe ekimyu oddire omuggo gwange mu mukono gwo ogende: bw'onoosanga omuntu yenna tomulamusa; era omuntu yenna bw'anaakulamusa, tomuddamu: oteeke omuggo gwange ku maaso g'omwana.
30 Nnyina w'omwana n'ayogera nti Nga Mukama bw'ali omulamu n'emmeeme yo nga bw'eri ennamu, sijja kukuleka. N'agolokoka n'amugoberera.
31 Awo Gekazi n'ayitamu n'abakulembera n'ateeka omuggo ku maaso g'omwana; naye ne wataba ddoboozi newakubadde okuwulira. Kyeyava akomawo okumusisinkana, n'amubuulira nti Omwana tazuukuse.
32 Awo Erisa bwe yayingira mu nnyumba, laba, omwana ng'afudde era ng'agalamidde ku kitanda kye.
33 Awo n'ayingira ne yeggalira iaye bombi n'asaba Mukama.
34 N'alinnya n'agalamira ku mwana n'ateeka akamwa ke ku kamwa ke n’amaaso ge ku maaso ge n'emikono gye ku mikono gye: ne yeegololera ku ye; omubiri gw'omwana ne gubuguma.
35 Awo n'akomawo n’atambula mu nnyumba omulundi ogumu eruuyi n'omulundi ogumu eruuyi; n'alinnya ne yeegololera ku ye: omwana n'ayasimula emirundi musanvu, omwana n'azibula amaaso.
36 N'ayita Gekazi n'ayogera nti Muyite Omusunammu oyo. Awo n'amuyita. Awo ng'ayingidde gy'ali n'ayogera nti Situla omwana wo.
37 Awo n'ayingira n'avuunama ku bigere bye n'akutama wansi; n'asitula omwana we n'afuluma.
38 Awo Erisa n'ajja nate e Girugaali: ne waba enjala mu nsi; abaana ba bannabbi ne batuula mu maaso ge: n'agamba omuddu we nti Teekako entamu ennene, ofumbire abaana ba bannabbi enva.
39 Awo omu n'afuluma n'agenda ku ttale okunoga amaboga, n'asanga omuzabbibu ogw'omu nsiko, n'anogako amaboga ag'omu nsiko n'ajjuza olugoye lwe, n'ajja n'agatyemulatyemulira mu ntamu erimu enva: kubanga tebaagamanya.
40 Awo ne bajjulira abantu okulya. Awo olwatuuka bwe baali nga balya ku nva, ne boogerera waggulu nga bagamba nti Ai omusajja wa Katonda, mu ntamu mulimu okufa. So tebaayinza kugiryako.
41 Naye n'ayogera nti Kale muleete obutta. N'abusuula mu ntamu; n'ayogera nti Mujjulire abantu balye. Ne wataba kabi mu ntamu.
42 Awo omusajja n'ajja ng'ava e Baalusalisa, n'aleetera omusajja wa Katonda emmere ey'okubibereberye, emigaati egya sayiri amakumi abiri n'ebirimba eby'eŋŋaano ebibisi mu nsawo ye. N'ayogera nti Bawe abantu balye.
43 Awo omuddu we n'ayogera nti Owa! nteeke kino mu maaso g'abasajja ekikumi? Naye n'ayogera nti Bawe abantu balye; kubanga bw'atyo bw'ayogera Mukama nti Banaalya ne balemwa.
44 Awo n'agiteeka mu maaso gaabwe, ne balya ne balemwa ng'ekigambo kya Mukama bwe kyali.


text:
Watchtower na Awake!
N’osobora kwihaho magaziini ezirukusigikirra ha Baibuli ezirukuhingura omu ndimi 150. Watchtower etukonyera kurora ngu ebintu ebiroho hati nibihikiriza obunabbi obuli omu Baibuli. Erumu amakuru amarungi ag’Obukama bwa Ruhanga agagumya abantu kandi ebigirumu bikonyera abantu kukurakuraniza okwikiriza kwabo omu Yesu Kristo. Awake! erumu amagezi agasobora kutukonyera kumanya omulingo gw’okukwatamu n’okugumira ebizibu kandi etuletera kwesiga Ruhanga ngu naija kuhikiriza omurago gwe ogw’okuleta ensi empyaka ey’obusinge.


text:
1 Ebyomumirembe
Chapter 3
1 Era bano be baali batabani ba Dawudi, abaamuzaalirwa e Kebbulooni: omubereberye Amunoni, omwana wa Akinoamu Omuyezuleeri; ow'okubiri Danyeri, omwana wa Abbigayiri Omukalumeeri;
2 ow'okusatu, Abusaalomu, omwana wa Maaka muwala wa Talumayi kabaka w'e Gesuli; ow'okuna Adoniya omwana wa Kaggisi;
3 ow'okutaano Sefatiya, omwana wa Abitali; ow'omukaaga Isuleyamu, gwe yazaala mu Eggulaasi mukazi we.
4 Yazaalirwa abaana mukaaga e Kebbulooni; era yafugira eyo emyaka musanvu ko emyezi mukaaga: ne mu Yerusaalemi n'afugira emyaka amakumi asatu mu esatu.
5 Era bano be baamuzaalirwa mu Yerusaalemi: Simeeya, ne Sobabu, ne Nasani, ne Sulemaani, bana, abaana ba Basusuwa muwala wa Ammiyeri:
6 ne Ibukali, ne Erisaama, ne Erifereti;
7 ne Noga, ne Nefegi, ne Yafiya;
8 ne Erisaama, ne Eriyada, ne Erifereti, mwenda.
9 Abo bonna baali batabani ba Dawudi, obutassaako baana ba bazaana; era Tamali yali mwannyinnaabwe.
10 Ne Lekobowaamu ye yali mutabani wa Sulemaani, mutabaai we Abiya, mutabani we Asa, mutabani we Yekosafaati;
11 mutabani we Yolaamu, mutabani we Akaziya, mutabani we Yowaasi;
12 mutabani we Amaziya, mutabani we Azaliya, mutabani we Yosamu;
13 mutabani we Akazi, mutabani we Keezeekiya, mutabani we Manase;
14 mutabani we Amoni, mutabani we Yosiya.
15 Ne batabani ba Yosiya; omubereberye Yokanani, ow'okubiri Yekoyakimu, ow'okusatu Zeddekiya, ow'okuna Sallumu.
16 Ne batabani ba Yekoyakimu: Yekoniya mutabani we, Zeddekiya mutabani we.
17 Ne batabani ba Yekoniya omusibe; Seyalutyeri mutabani we,
18 ne Malukiramu, ne Pedaya, ne Senazzali, Yekamiya, Kosama, ne Nedabiya.
19 Ne batabani ba Pedaya; Zerubbaberi, ne Simeeyi: ne batabani ba Zerubbaberi; Mesullamu, ne Kananiya; ne Seromisi yali mwannyinaabwe:
20 ne Kasuba, ne Okeri, ne Berekiya, ne Kasadiya; Yusabukesedi, bataano.
21 Ne batabani ba Kananiya; Peratiya, ne Yesukaya: batabani ba Lefaya, batabani ba Alunani, batabani ba Obadiya, batabani ba Sekaniya.
22 Ne batabani ba Sekaniya; Semaaya: ne batabani ba Semaaya; Kattusi, ne Igali, ne Baliya, ne Neyaliya, ne Safati, mukaaga.
23 Ne batabani ba Neyaliya; Eriwenayi, ne Kizukiya, ne Azulikamu, basatu.
24 Ne batabani ba Eriwenayi; Kodaviya, ne Eriyasibu, ne Peraya, ne Akkubu, ne Yokanani, ne Deraya, ne Anani, musanvu.


text:
Ebyabaleevi
Chapter 19
1 Mukama n’ayogera ne Musa nti
2 Yogera n'ekibiina kyonna eky'abaana ba Isiraeri, obagambe nti Munaabanga batukuvu: kubanga nze Mukama Katonda wammwe ndi mutukuvu.
3 Mutyenga buli muntu nnyina ne kitaawe, era mwekuumenga ssabbiiti zange: nze Mukama Katonda wammwe.
4 Temukyukiranga bifaanaayi, so temwekoleranga bakatonda basaanuuse: nze Mukama Katonda wammwe.
5 Era bwe munaawangayo ssaddaaka ey'ebiweebwayo olw'emirembe eri Mukama, munaagiwangayo era mukkirizibwe.
6 Ku lunaku olwo lwe munaagiweeraagako kwe munaagiriiranga, ne ku lw'enkya: era ekintu kyonna bwe kinaafikkangako okutuusa ku lunaku olw'okusatu, kinaayokebwanga omuliro.
7 Era bwe kinaaliibwangako n'akatono ku lunaku olw'okusatu, kiba kya muzizo; tekikkirizibwenga:
8 naye buli anaakiryangako anaabangako obutali butuukirivu bwe, kubanga avumisizza ekintu ekitukuvu ekya Mukama: era omuntu oyo anaazikirizibwanga mu bantu be.
9 Era bwe munaakungulanga ebikungulwa by'ensi yammwe, tomaliranga ddala kukungula nsonda za nnimiro yo, so tokuŋŋaaayanga ebyerebwa ku bikungulwa byo.
10 So toyeranga mu lusuku lwo olw'emizabbibu, so tokuŋŋaanyanga bibala ebikunkumuka mu lusuku lwo olw'emizabbibu; onoobirekeranga omwavu n'omugenyi: nze Mukama Katonda wammwe.
11 Temubbanga; so temulyazaamaanyanga, so temulimbagananga mwekka na mwekka.
12 temulayiriranga bwereere linnya lyange, n'okuvumisa n'ovumisa erinnya lya Katonda wo: nze Mukama.
13 Tojooganga muliraanwa wo, so tomunyaganga: empeera y'omusenze akolera empeera tosulanga ng'oli nayo okukeesa obudde.
14 Tokolimiranga muggavu wa matu, so tomuteekerangawo nkonge omuzibe w'amaaso, naye onootyanga Katonda wo: nze Mukama.
15 Temusalanga misango egitali gya nsonga: tolowoozanga maaso ga mwavu, so tossangamu kitiibwa maaso ga wa maanyi: naye onoosaliranga muliraanwa wo emisango gya nsonga.
16 Tobanga wa nnimi ng'otambulatambula mu bantu bo; so toyimiriranga kulumba musaayi gwa muliraanwa wo: nze Mukama.
17 Tokyawanga muganda wo mu mutima gwo: tolemanga kunenya muliraanwa wo, oleme okubaako ekibi ku lulwe.
18 Towalananga ggwanga, so tobanga na nge yonna eri abaana b'abantu bo, naye onooyagalanga muliraanwa wo nga bwe weeyagala wekka: nze Mukama.
19 Mwekuumenga amateeka gange. Tozaalisanga nsolo zo ngeri ezitafaanana bumu: tosiganga mu nnimiro yo nsigo ey'engeri ebbiri: ekyambalo tekikubikkangako eky'engeri ebbiri ez'olugoye ezitabuddwa awamu.
20 Era buli anaasulanga n'omukazi, naye nga muzaana, ng'aliko bba amwogereza, era nga tanunulwanga n'akatono, so nga taweebwanga ddembe; banaabonerezebwanga, tebattibwanga, kubanga teyali wa busa.
21 Awo anaaleetanga ekyo ky'awaayo olw'omusango eri Mukama, ku mulyango gw'eweema ey'okusisinkanirangamu, embuzi ennume okuba ekiweebwayo olw'omusango.
22 Awo kabona anaamutangirizanga endiga ennume ey'ekiweebwayo olw'omusango mu maaso ga Mukama olw'ekibi kye yakola; kale anaasonyiyibwanga ekibi kye yakola.
23 Era bwe mubanga muyingidde mu nsi eyo, era nga mumaze okusimba emiti egy'engeri zonna egiriibwako, ne mulyoka muyita ebibala byagyo obutakomolwa bwagyo: emyaka esatu binaabanga gye muli ng'ebitali bikomole tebiriibwangako.
24 Naye mu mwaka ogw'okuna ebibala byayo byonna biriba bitukuvu, olw'okutendereza Mukama.
25 Ne mu mwaka ogw'okutaano mulirya ku bibala byayo, ebawe ekyengera kyayo: nze Mukama Katonda wammwe.
26 Temulyanga kintu kyonna wamu n'omusaayi, so temuwanga ddogo, so temulagulanga.
27 Temumwanga nkiiya, so toyonoonanga nsonda za kirevu kyo.
28 Temwesalanga ku mubiri gwammwe olw'abafu, so temwesalangako bya buyonjo byonna: nze Mukama.
29 Tovumisanga muwala wo, okumufuula omwenzi; ensi creme okugoberera obwenzi, ensi n'ejjula ekibi.
30 Mwekuumenga ssabbiiti zange, era mutyenga awatukuvu wange: nze Mukama.
31 Temukyukiranga abo abasamira emizimu, newakubadde abalogo; temubanoonyanga, okwonooneka olw'abo: nze Mukama Katonda wammwe.
32 Oseguliranga alina envi, era ossangamu ekitiibwa amaaso g'omukadde, era otyanga Katonda wo: nze Mukama.
33 Era omugenyi bw'anaatuulanga naawe mu nsi yammwe, temumukolanga bubi.
34 Omugenyi anaatuulanga nammwe anaabanga gye muli ng'enzaalwa mummwe, era omwagalanga nga bwe weeyagala wekka, kubanga mwali bagenyi mu nsi y'e Misiri: nze Mukama Katonda wammwe.
35 Temukolanga ebitali bya butuukirivu okusala emisango, okupima emikono, okupimira mu minzaani, newakubadde okugera.
36 Munaabanga ne minzaani ntuufu, n'ebigera bituufu, efa ntuufu, ne ini ntuufu: nze Mukama Katonda wammwe, eyabaggya mu nsi y'e Misiri.
37 Era mukwatenga amateeka gange gonna, n'emisango gyange gyonna, ne mubikolanga: nze Mukama.


text:
Bayibuli Ogitwala Otya?
Ogitwala . . .
ng’ekitabo ky’abazungu?
ng’ekitabo ky’engero n’enfumo?
ng’Ekigambo kya Katonda?
BAYIBULI KY’EGAMBA
“Buli kyawandiikibwa kyaluŋŋamizibwa Katonda.”
OMUGANYULO OGULI MU KUMANYA EKYO
Oba osobola okufuna eby’okuddamu ebimatiza mu bibuuzo ebikulu bye weebuuza.
Oba osobola okufuna obulagirizi obusobola okukuyamba mu bulamu bwo.
Oba n’essuubi ekkakafu ery’ebiseera eby’omu maaso.
DDALA TUYINZA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga ssatu:
Ekwatagana. Bayibuli yawandiikibwa abantu 40 ab’enjawulo mu bbanga erisukka mu myaka 1,600. Abasinga obungi ku bo tebaalabaganako. Kyokka bye baawandiika bikwatagana!
Erimu ebyafaayo ebituufu. Abawandiisi b’ebyafaayo tebatera kwogera ku kuwangulwa kw’amawanga gaabwe. Naye abawandiisi ba Bayibuli baawandiika ku nsobi zaabwe n’ez’eggwanga lyabwe.
—2 Ebyomumirembe 36:15, 16; Zabbuli 51:1-4.
Obunnabbi bwayo butuukirira. Bayibuli yayogera ku kuzikirizibwa kw’ekibuga Babulooni ng’ebulayo emyaka nga 200. (Isaaya 13:17-22) Yalaga n’engeri ekibuga ekyo gye kyandizikiriddwamu awamu n’erinnya ly’oyo eyandikizikkirizza!
—Isaaya 45:1-3.
Mu Bayibuli mulimu obunnabbi obulala bungi nnyo obwatuukirizibwa. Ekyo si kye twandisuubidde mu Kigambo kya Katonda?
KY’OYINZA OKULOWOOZAAKO
Oganyulwa otya ng’ogoberedde Ekigambo kya Katonda?
Bayibuli eddamu ekibuuzo ekyo mu ISAAYA 48:17, 18 ne 2 TIMOSEEWO 3:16, 17.


text:
i
Chapter 1
1 Ebigambo bya i eyali ow'oku basumba b’e Tekowa, bye yalaba ebya Isiraeri mu mirembe gya Uzziya kabaka wa Yuda, ne mu mirembe gya Yerobowaamu mutabani wa Yowaasi kabaka wa Isiraeri ng'ekyasigaddeyo emyaka ebiri okutuuka ku kikankano ky'ensi.
2 N'ayogera nti Mukama aliwuluguma ng'ayima e Sayuuni, era alireeta eddoboozi lye ng'ayima e Yerusaalemi; kale amalundiro ag'abasumba galiwnubaala, n'entikko ya Kalumeeri eriwotoka.
3 Bw'ati bw'ayogera Mukama nti Olw'ebyonoono bisatu ebya Ddamasiko, weewaawo, olw'ebina, sirikyusa kubonerezebwa kwakyo okukivaako; kubanga bawudde Gireyaadi n'ebintu ebiwuula eby'ebyuma:
4 naye ndiweereza omuliro mu nnyumba ya Kazayeeri, kale gulyokya amayumba ga Benukadadi.
5 Era ndimenya ekisiba kya Ddamasiko, ne mmalawo oyo abeera mu kiwonvu kya Aveni, n'oyo akwata omuggo ogw'obwakabaka ndimumalawo okuva ku nnyumba ya Adeni: n'abantu ab'e Busuuli baligenda mu busibe e Kiri, bw'ayogera Mukama.
6 Bw'ati bw'ayogera Mukama nti Olw'ebyonoono bya Gaza bisatu, weewaawo, olw'ebina, sirikyusa kubonerezebwa kwakyo okukivaako; kubanga batwala nga basibe eggwanga lyonna okubawaayo eri Edomu:
7 naye ndiweereza omuliro ku bbugwe w'e Gaza, era gulyokya amayumba gaakyo:
8 era ndimalawo abali mu Asudodi, n'oyo akwata omuggo ogw'obwakabaka ndimumalawo okuva ku Asukulooni: era ndikyusa omukono gwange okulwana ne Ekuloni, n'ekitundu ekifisseewo eky'Abafirisuuti balizikirira, bw'a yogera Mukama Katonda.
9 Bw'ati bw'ayogera Mukama nti Olw'ebyonoono bya Ttuulo bisatu, weewaawo, olw'ebina, sirikyusa kubonerezebwa kwakyo okukivaako; kubanga bagabula eggwanga lyonna eri Edomu ne batajjukira ndagaano ey'oluganda:
10 naye ndiweereza omuliro ku bbugwe w'e Ttuulo, era gulyokya amayumba gaakyo.
11 Bw'ati bw'ayogera Mukama nti Olw'ebyonoono bya Edomu bisatu, weewaawo, olw'ebina, sirikyusa kubonerezebwa kwe okumuvaako; kubanga yayigganyanga muganda we n'ekitala, n'asuula okusaasira kwonna, obusungu bwe ne butaagulataagula ennaku zonna n'aguguba n'ekiruyi kye emirembe gyonna:
12 naye ndiweereza omuliro ku Temani, era gulyokya amayumba ag'e Bozula.
13 Bw'ati bw'ayogera Mukama nti Olw'ebyonoono eby'abaana ba Amoni bisatu, weewaawo, olw'ebina, sirikyusa kubonerezebwa kwabwe okubavaako; kubanga babaaze abakazi abali embuuto ab'e Giriyaadi, balyoke bagaziye ensalo yaabwe:
14 naye ndikuma omuliro mu bbugwe w'e Labba, era gulyokya amayumba gaakyo, nga baleekaana ku lunaku olw'olutalo, kibuyaga ng'akunta ku lunaku olw'embuyaga ez'akazimu:
15 era kabaka waabwe aligenda mu busibe, ye n'abakungu be wamu, nw'ayogera Mukama.


text:
Essuula 5
1 Kale mugobererenga Katonda, ng'abaana abaagalwa;
2 era mutambulirenga mu kwagala, era nga Kristo bwe yabaagala mmwe, ne yeewaayo ku lwaffe okubeera ekirabo era ssaddaaka eri Katonda okubeera evvumbe eriwunya obulungi.
3 Naye obwenzi n'obugwagwa bwonna n'okwegomba n'okwogerebwa tebyogerebwangako mu mmwe, nga bwe kigwanira abatukuvu
4 newakubadde eby'ensonyi, newakubadde ebinyumizibwa eby'obusiru, newakubadde okubalaata, ebitasaana: naye waakiri okwebazanga.
5 Kubanga ekyo mukitegeerera ddala nga tewali mwenzi, oba mugwagwa, oba eyeegomba, ye oyo asinza ebifaananyi, alina obusika mu bwakabaka bwa Kristo ne Katonda.
6 Omuntu yenna tabalimbanga n'ebigambo ebitaliimu: kubanga olw'ebyo obusungu bwa Katonda bujja ku baana abatawulira.
7 Kale temussanga kimu nabo;
8 kubanga edda mwali kizikiza, naye kaakano muli musana mu Mukama waffe: mutambulenga ng'abaana b'omusana
9 (kubanga ebibala by'omusana biri mu bulungi bwonna n'obutuukirivu n'amazima),
10 nga mukeberanga Mukama waffe ky'ayagala bwe kiri;
11 so temussanga kimu n'ebikolwa ebitabala eby'ekizikiza, naye waakiri mubibuulirirenga bubuulirizi;
12 kubanga kya nsonyi n'okubyogerako ebyo bye bakola mu kyama.
13 Naye ebigambo byonna, bwe bibuulirirwa, omusana gubirabisa: kubanga buli ekirabisibwa gwe musana.
14 Kyava ayogera nti Zuukuka, ggwe eyeebase, ozuukire mu bafu, Kristo anaakwakira.
15 Kale mutunule nnyo bwe mutambulanga, si ng'abatalina magezi, naye ng'abalina amagezi;
16 nga mweguliranga ebbanga, kubanga ennaku zino mbi.
17 Kale temubeeranga basirusiru, naye mutegeerenga Mukama waffe ky'ayagala bwe kiri.
18 So temutamiiranga mwenge, kubanga mu gwo mulimu okwegayaggula, naye mujjulenga Omwoyo;
19 nga mwogeragananga mu zabbuli n'ennyimba n'ebiyiiye eby'Omwoyo, nga muyimbanga, nga mumukubiranga ennanga mu mutima gwammwe Mukama waffe;
20 nga mwebazanga ennaku zonna olwa byonna Katonda Kitaffe mu linnya lya Mukama waffe Yesu Kristo;
21 nga muwuliragananga mu kutya Kristo.
22 Abakazi, muwulirenga babbammwe, nga bwe muwulira Mukama waffe.
23 Kubanga omusajja gwe mutwe gwa mukazi we, era nga Kristo bw'ali omutwe gw'ekkanisa, bw'ali omulokozi ow'omubiri yennyini.
24 Naye ng'ekkanisa bw'ewulira Kristo, n'abakazi bwe batyo bawulirenga babbaabwe mu buli kigambo.
25 Abasajja, mwagalenga bakazi bammwe, era nga Kristo bwe yayagala ekkanisa, ne yeewaayo ku lwayo;
26 alyoke agitukuze ng'amaze okugirongoosa n'okuginaaza n'amazzi mu kigambo,
27 alyoke agyereetere yennyini ekkanisa ey'ekitiibwa, nga terina bbala newakubadde olufunyiro newakubadde kyonna ekifaanana nga bino; naye ebeere entukuvu eteriiko bulema.
28 Era bwe kibagwanidde bwe kityo abasajja okwagalanga bakazi baabwe bennyini ng'emibiri gyabwe bennyini. Ayagala mukazi we yennyini, yeeyagala yekka:
29 kubanga tewali muntu eyali akyaye omubiri gwe yennyini, naye aguliisa, agujjaajaba, era nga Kristo bw'ajjanjaba ekkanisa;
30 kubanga tuli bitundu bya mubiri gwe.
31 Omuntu kyanaavaaga aleka kitaawe ne nnyina ne yeegatta ne mukazi we; nabo bombi banaabanga omubiri gumu.
32 Ekyama kino kikulu: naye njogera ku Kristo n'ekkanisa.
33 Naye era nammwe buli muntu ayagalenga mukazi we nga bwe yeeyagala yekka; n'omukazi atyenga bba.


text:
1 Bassekabaka
Chapter 2
1 Awo ennaku za Dawudi ne ziba nga zinaatera okutuuka afe; n'akuutira Sulemaani mutabani we ng'ayogera nti
2 Nze ŋŋenda bonna ab'omu nsi gye bagenda: kale beera n’amaanyi weerage obusajja;
3 era okwatanga Mukama Katonda wo bye yakukuutira, okutambuliranga mu makubo ge; okukwatanga amateeka ge, n'ebiragiro bye, n'ebyo bye yategeeza, ng'ebyo bwe biri ebyawandiiltibwa mu mateeka ga Musa, olyoke olabenga omukisa mu byonna by'okola, na buli gy'onookyukiranga:
4 Mukama anyweze ekigambo kye kye yayogera ku nze nti Abaana bo bwe baneegenderezanga ekkubo lyabwe, okutambuliranga mu maaso gange mu mazima n'omutima gwabwe gwonna n'emmeeme yaabwe yonna, tewaakubulenga (bw'atyo bwe yayogera) omusajja ku ntebe ya Isiraeri.
5 Nate omanyi n'ekyo Yowaabu mutabani wa Zeruyiya kye yankola, kye yakola abakulu ababiri ab'eggye lya Isiraeri, Abuneeri mutabani wa Neeri ne Amasa mutabani wa Yeseri, be yatta n'ayiwa omusaayi ogw'omu ntalo mu mirembe, n'asiiga omusaayi ogw'omu ntalo ku lukoba lwe lwe yali yeesibye mu kiwato ne mu ngatto ze ezaali mu bigere bye.
6 Kale mukole ng'amagezi go bwe gali, so toganyanga mutwe gwe oguliko envi kukka emagombe mirembe.
7 Naye okolanga bulungi batabani ba Baluzirayi Omugireyaadi, era babenga ku abo abanaalyanga ku mmeeza yo: kubanga bajja gye ndi bwe batyo bwe nnadduka Abusaalomu muganda wo.
8 Era, laba, waliwo naawe Simeeyi mutabani wa Gera Omubenyamini ow'e Bakulimu, eyankolimira ekikolimo ekizibu ku lunaku kwe nnagendera e Makanayimu: naye n'aserengeta okunsisinkana ku Yoludaani ne mmulayirira Mukama nga njogera nti Sijja kukutta na kitala.
9 Kale nno tomuyitanga ataliiko musango, kubanga oli musajja wa magezi; era olimanya ebikugwanira okumukola, n'omutwe gwe oguliko envi oligussa emagombe n'omusaayi.
10 Awo Dawudi ne yeebakira wamu ne bajjajjaabe, ne bamuziika mu kibuga kya Dawudi.
11 N'ennaku Dawudi ze yafugira Isiraeri zaali emyaka amakumi ana: yafugira emyaka musanvu e Kebbulooni, n'afugira emyaka amakumi asatu mu esatu e Yerusaalemi.
12 Awo Sulemaani n'atuula ku ntebe ya Dawudi kitaawe; obwakabaka bwe ne bunywezebwa nnyo.
13 Awo Adoniya mutabani wa Kaggisi n'ajja eri Basuseba nnyina Sulemaani. N'ayogera nti Ojja mirembe? N'ayogera nti Mirembe.
14 Nate n'ayogera nti Ndiko kye njagala okukubuulira: N'ayogera nti Mbuulira.
15 N'ayogera nti Omanyi ng'obwakabaka bwali bwange, Isiraeri yenna ne bakaliriza amaaso gaabwe ku nze nze mbulye: naye obwakabaka bukyuse ne bufuuka bwa muganda wange: kubanga bwali bubwe okuva eri Mukama.
16 Kale nno nkusaba ekigambo kimu, tonnyima. N'amugamba nti Yogera.
17 N'ayogera nti Nkwegayiridde; gamba Sulemaani kabaka, (kubanga taakumme,) ampe Abisaagi Omusunammu mmufumbirwe.
18 Awo Basuseba n'ayogera nti Kale; naakwogererayo eri kabaka.
19 Basuseba kyeyava agenda eri kabaka Sulemaani, okwogererayo Adoniya. Kabaka n'agolokoka okumusisinkana, n'amuvuunamira, n'atuula ku ntebe ye, n'ateesesaawo nnyina entebe; n'atuula ku mukono gwe ogwa ddyo.
20 Awo n'ayogera nti Nkusaba ekigambo kimu ekitono; tonnyima. Kabaka n'amugamba nti Saba, mmange; kubanga siikumme.
21 N'ayogera nti Abisaagi Omusunammu aweebwe Adoniya muganda wo okumufumbirwa.
22 Kabaka Sulemaani n'addamu n'agamba nnyina nti Era kiki ekikusabya Abisaagi Omusunammu olwa Adoniya? musabire n'obwakabaka; kubanga ye muganda wange omukulu; sabira ye ne Abiyasaali kabona ne Yowaabu mutabani wa Zeruyiya.
23 Awo kabaka Sulemaani n'alayira Mukama nti Katonda ankole bw'atyo n'okukirawo, oba nga Adoniya tayogedde kigambo ekyo kya kumussa.
24 Kale nno nga Mukama bw'ali omulamu, annywezezza n'antuuza ku ntebe ya Dawudi kitange, era ampadde ennyumba, nga bwe yasuubiza, mazima Adoniya anattibwa leero.
25 Awo kabaka Sulemaani n'atuma mu mukono gwa Benaya mutabani wa Yekoyaada; n'amugwako n'okufa n'afa.
26 Kabaka n'agamba Abiyasaali kabona nti Genda e Anasosi mu byalo byo ggwe; kubanga osaanidde okufa: naye siikutte mu biro bino, kubanga wasitulanga essanduuko ya Mukama Katonda mu maaso ga Dawudi kitange, era kubanga wabonyaabonyezebwa mu byonna ebyabonyabonya kitange.
27 Awo Sulemaani n'agoba Abiyasaali obutaba kabona eri Mukama; atuukirize ekigambo kya Mukama, kye yayogera ku nnyumba ya Eri mu Siiro.
28 Ebigambo ebyo ne bituuka eri Yowaabu: kubanga Yowaabu yali akyuse okugoberera Adoniya, newakubadde nga teyagoberera Abusaalomu. Yowaabu n'addukira mu Weema ya Mukama, n'akwata ku mayembe g'ekyoto.
29 Ne babuulira kabaka Sulemaani nti Yowaabu addukidde mu Weema ya Mukama, era laba, ali ku kyoto. Awo Sulemaani n'atuma Benaya mutabani wa Yekoyaada ng'ayogera nti Genda omugweko.
30 Benaya n'atuuka ku Weema ya Mukama, n'amugamba nti Kabaka bw'ayogera bw'ati nti Fuluma. N'ayogera nti Nedda; naye naafiira wano. Benaya n'addiza kabaka ebigambo ng'ayogera nti Bw'atyo bw'ayogedde Yowaabu, era bw'anzizeemu bw'atyo.
31 Awo kabaka n'amugamba nti Kola nga bw'ayogedde, omugweko omuziike; oggyewo omusaayi, Yowaabu gwe yayiwa awatali nsonga, ku nze ne ku nnyumba ya kitange.
32 Era Mukama alizza omusaayi gwe ku mutwe gwe ye, kubanga yagwa ku basajja babiri abaamusinga obutuukirivu n'obulungi, n'abatta n'ekitala, kitange Dawudi n'atakimanya, Abuneeri mutabani wa Neeri, omukulu w'eggye lya Isiraeri, ne Amasa mutabani wa Yeseri, omukulu w'eggye lya Yuda.
33 Bwe gutyo omusaayi gwabwe gulidda ku mutwe gwa Yowaabu ne ku mutwe gw'ezzadde lye ennaku zonna: naye eri Dawudi n'eri ezzadde lye n'eri ennyumba ye n'eri entebe ye, eribaayo emirembe ennaku zonna okuva eri Mukama.
34 Awo Benaya mutabani wa Yekoyaada n'ayambuka n'amugwako n'amutta; ne bamuziika mu nnyumba ye ye mu ddungu.
35 Awo kabaka n'assaawo Benaya mutabani wa Yekoyaada okuba omukulu w'eggye mu kifo kye: kabaka n'assaawo Zadooki kabona mu kifo kya Abiyasaali.
36 Kabaka n'atuma n'ayita Simeeyi n'amugamba nti Weezimbire ennyumba mu Yerusaalemi, obeere omwo, so tovangayo okugenda yonna yonna.
37 Kubanga ku lunaku kw'oliviirayo n'osomoka akagga Kiduloni, tegeerera ddala nga tolirema kufa: omusaayi gwo guliba ku mutwe gwo ggwe.
38 Simeeyi n'agamba kabaka nti Ekigambo ekyo kirungi: nga mukama wange kabaka bw'ayogedde, bw'atyo omuddu wo bw'alikola. Simeeyi n'amala ennaku nnyingi mu Yerusaalemi.
39 Awo olwatuuka emyaka esatu bwe gyaggwaako, abaddu ababiri aba Simeeyi ne badduka ne bajja eri Akisi mutabani wa Maaka kabaka w'e Gaasi. Ne babuulira Simeeyi nti Laba, abaddu bo bali e Gaasi.
40 Simeeyi n'agolokoka n'ateeka amatandiiko ku ndogoyi ye n'agenda e Gaasi eri Akisi okunoonya abaddu be: Simeeyi n'agenda n'akima abaddu be e Gaasi.
41 Ne babuulira Sulemaani nga Simeeyi yagenda e Gaasi okuva e Yerusaalemi era ng'akomyewo.
42 Kabaka n'atuma n'ayita Simeeyi n'amugamba nti Saakulayiza Mukama ne nkutegeereza ddala nga njogera nti Tegeerera ddala nga ku lunaku kw'oliviirayo n'otambula okugenda yonna yonna, tolirema kufa? n'oŋŋamba nti Ekigambo kye mpulidde kirungi.
43 Kale kiki ekikulobedde okwekuuma ekirayiro kya Mukama n'ekiragiro kye nnakulagira?
44 Era kabaka n'agamba Simeeyi nti Omanyi obubi bwonna omutima gwo bwe gutegeera, bwe wakola Dawudi kitange: Mukama kyaliva azza obubi bwo ku mutwe gwo ggwe.
45 Naye kabaka Sulemaani aliweebwa omukisa, n'entebe ya Dawudi erinywezebwa mu maaso ga Mukama ennaku zonna.
46 Awo kabaka n'alagira Benaya mutabani wa Yekoyaada; n'afuluma n'amugwako n'okufa n'afa. Obwakabaka ne bunywezebwa mu mukono gwa Sulemaani.


text:
Essuula 25
1 Awo Fesuto bwe yatuuka mu ssaza, bwe waayitawo ennaku ssatu, n'ava mu Kayisaliya n'alinnya e Yerusaalemi.
2 Bakabona abakulu n'abakungu b'Abayudaaya ne bamubuulira Pawulo bye yaloopebwa; ne bamwegayirira,
3 nga baagala abakole obulungi ku ye, amutumire okujja e Yerusaalemi; bamuteegere mu kkubo okumutta.
4 Naye Fesuto n'addamu nti Pawulo akuumirwa mu Kayisaliya, naye ye yennyini yali ng'anaatera okuvaayo okugenda.
5 N'agamba nti Kale abakulu mu mmwe bagende nange, bamuvunaane oyo oba ng'aliko ekibi kyonna kyonna.
6 Bwe yamalayo ewaabwe ennaku ezitaasingawo munaana oba kkumi, n'aserengeta e Kayisaliya; ku lunaku olw'okubiri n'atuula ku ntebe esalirwako emisango, n'alagira okuleeta Pawulo.
7 Bwe yatuuka Abayudaaya abaava e Yerusaalemi ne bayimirira okumwetooloola, nga baleeta ebimuvunaanwa bingi era ebizibu, bye bataayinza kulumiriza;
8 Pawulo n'awoza nti Siyonoonanga mu mateeka g'Abayudaaya newakubadde ku yeekaalu newakubadde eri Kayisaali.
9 Naye Fesuto, bwe yayagala Abayudaaya okumusiima, n'addamu eri Pawulo n'agamba nti Oyagala okugenda e Yerusaalemi osalirwe eyo omusango gw'ebigambo bino mu maaso gange?
10 Naye Pawulo n'agamba nti Nnyimiridde awali entebe esalirwako emisango eya Kayisaali, we ŋŋwanidde okusalirwa omusango: siyonoonanga eri Abayudaaya, era nga naawe bw'otegeerera ddala obulungi.
11 Kale oba nga nnayonoona era nga nnakola ekigambo ekisaanidde okunzisa, sigaana kufa: naye oba nga bano ebigambo bye banvunaana nga tebiriiwo na kimu, tewali muntu ayinza okumpaayo mu bo. Njulira Kayisaali.
12 Fesuto bwe yamala okuteesa nabo mu lukiiko n'alyoka addamu nti Ojulidde Kayisaali: oligenda eri Kayisaali.
13 Awo bwe waayitawo ennaku, Agulipa kabaka ne Berenike ne batuuka e Kayisaliya, ne balamusa Fesuto.
14 Bwe baamalayo ennaku nnyingi, Fesuto n'abuulira kabaka ebigambo bya Pawulo ng'agamba nti Waliwo omuntu Ferikisi gwe yaleka nga musibe:
15 bwe nnali mu Yerusaalemi bakabona abakulu n'abakadde b'Abayudaaya ne bambuulira ebigambo bye, nga baagala okumusalira omusango.
16 Ne mbaddamu nti Si mpisa ya Baruumi okuwaayo omuntu abamuvunaana nga tebannaba kubaawo mu maaso ge, era nga tannaweebwa bbanga lya kuwoza bye bamuvunaana.
17 Awo bwe baakuŋŋaanira wano, saalwa n'akatono, naye ku lunaku olw'okubiri ne ntuula ku ntebe esalirwako emisango ne ndagira okuleeta omusajja oyo.
18 Bwe baayimirira abamuvunaana ne bataleeta nsonga ya bigambo bibi nga bwe nnali ndowooza;
19 naye baalina ku ye ebibuuzibwa mu ddiini yaabwe n'eby'omuntu Yesu eyafa, Pawulo gwe yayogerako okuba omulamu.
20 Nange bwe nnabulwa bwe nnaakebera ebyo, ne mmubuuza ng'ayagala okugenda e Yerusaalemi okusalirwayo omusango ogwa bino.
21 Naye Pawulo bwe yajulira okukuumibwa okusalirwa omusango eri Augusito, ne ndagira okumukuuma okutuusa lwe ndimuweereza eri Kayisaali.
22 Agulipa n'agamba Fesuto nti Nandyagadde nange okuwulira omuntu oyo. N'agamba nti Enkya onoomuwulira.
23 Awo ku lunaku olw'okubiri Agulipa ne Berenike bwe bajja n'ekitiibwa ekinene era bwe baayingira mu kifo awawulirirwa emisango wamu n'abaami abakulu n'abakungu ab'omu kibuga, Fesuto n'alagira Pawulo n'aleetebwa.
24 Fesuto n'agamba nti Agulipa kabaka nammwe mwenna abali wano naffe, mumulaba ono, ekibiina kyonna eky'Abayudaaya gwe banneegayiririra mu Yerusaalemi ne wano nga boogerera waggulu nti tekimugwanidde kuba mulamu nate.
25 Naye nze ne ntegeera nga takoze kigambo ekisaanidde okumussa: naye ye bwe yajulira Augusito ne nsala okumuweerezaayo.
26 Sirina kigambo ku ye eky'amazima okuwandiikira mukama wange. Kyenvudde mmuleeta we muli, era okusinga w'oli, ggwe kabaka Agulipa, bwe tunaamala okumukemereza ndyoke mbeere n'ekigambo eky'okuwandiika.
27 Kubanga ndaba nga kya busiru okuweereza omusibe n'obutabuulira nsonga eziri ku ye.


text:
Essuula 2
1 Era nammwe yabazuukiza bwe mwali nga mufiiridde mu byonoono n'ebibi byammwe,
2 bye mwatambulirangamu edda ng'emirembe egy'ensi eno bwe giri, okugobereranga omukulu w'obuyinza obw'omu bbanga, omwoyo ogukolera kaakano mu baana abatawulira;
3 era naffe fenna be twatambulirangamu edda mu kwegomba kw'omubiri gwaffe, nga tukolanga omubiri n'ebirowoozo bye byagala, ne tubeeranga olw'obuzaaliranwa abaana b'obusungu, nga n'abalala:
4 naye Katonda, kubanga ye mugagga w'ekisa, olw'okwagala kwe okungi kwe yatwagala ffe,
5 era ffe bwe twali nga tufiiridde mu byonoono byaffe, yatufuula abalamu awamu ne Kristo (mwalokoka lwa kisa),
6 n'atuzuukiza wamu naye, n'atutuuza wamu mu bifo eby'omu ggulu mu Kristo Yesu:
7 mu mirembe egigenda okujja alyoke alage obugagga obusinga ennyo obw'ekisa kye mu bulungi obuli gye tuli mu Kristo Yesu:
8 kubanga mwalokoka lwa kisa lwa kukkiriza; so tekwava gye muli: kye kirabo kya Katonda:
9 tekwava mu bikolwa, amuntu yenna aleme okwenyumirizanga.
10 Kubanga ffe tuli mulimu gwe, abaatonderwa mu Kristo Yesu olw'ebikolwa ebirungi, Katonda bye yasooka okuteekateeka ffe okubitambulirangamu.
11 Kale mujjukire ng'edda mmwe, abaali ab'amawanga mu mubiri, Abakomole be bayita Abataakomolebwa, mu mubiri okukolebwa n'emikono;
12 nga mu biro biri mwali nga muli wala ne Kristo, mwali nga mubooleddwa mu kika kya Isiraeri, era mwali bannaggwanga eri endagaano ez'okusuubiza, nga temulina kusuubira, nga temulina Katonda mu nsi.
13 Naye kaakano mu Kristo Yesu mmwe abaali ewala edda musembezebwa olw'omusaayi gwa Kristo.
14 Kubanga ye gye mirembe gyaffe, eyafuula byombi ekimu, n'amenyawo ekisenge ekya wakati ekyawula,
15 bwe yamala okuggyawo mu mubiri gwe obulabe, tawuleti ey'ebiragiro ebiri mu mateeka; alyoke atonde mu ye yennyini abo bombi okubeera omuntu omu omuggya, okuleeta emirembe;
16 era alyoke atabaganye bombi eri Katonda mu mubiri gumu olw'omusalaba, bwe yattira obulabe ku gwo:
17 n'ajja n'ababuulira enjiri ey'emirembe mmwe abaali ewala, n'emirembe abaali okumpi:
18 kubanga ku bw'oyo ffe fembi tulina okusembera kwaffe eri Kitaffe mu Mwoyo omu.
19 Kale bwe mutyo temukyali bannaggwanga na bayise, naye muli ba kika kimu n'abatukuvu, era ba mu nnyumba ya Katonda,
20 kubanga mwazimbibwa ku musingi be batume ne bannabbi, Kristo Yesu yennyini bw'ali ejjinja eddene ery'oku nsonda;
21 mu oyo buli nnyumba yonna, bw'egattibwa obulungi, ekula okubeeranga yeekaalu entukuvu mu Mukama waffe;
22 mu oyo era nammwe muzimbibwa wamu okubeeranga ekisulo kya Katonda mu Mwoyo.


text:
Okubala
Chapter 19
1 Mukama n'agamba Musa ne Alooni nti
2 Lino lye tteeka ery'ekiragiro Mukama kye yalagira ng'agamba nti Gamba abaana ba Isiraeri bakuleetere ente enduusi eya lukunyu eteriiko bbala, eteriiko bulema, eteteekebwangako kikoligo:
3 era munaagiwanga Eriyazaali kabona, naye anaagifulumyanga ebweru w'olusiisira, ne bagittira mu maaso ge:
4 awo Eriyazaali kabona anaatoolanga ku musaayi gwayo n'engalo ye, n'amansira ku musaayi gwayo okwolekera obwenyi bw'eweema ey'okusisinkanirangamu emirundi musanvu
5 ne bookera ente mu maaso ge; eddiba lyayo n'ennyama yaayo n'omusaayi gwayo wamu n'obusa bwayo anaabyokyanga:
6 kabona n'addira omuti omwerezi n'ezobu n'olugoye olumyuufu, n'abissuula wakati ente w'eyokerwa.
7 Awo kabona anaayozanga engoye ze, n'anaaba omubiri gwe mu mazzi, n'alyoka ayingira mu lusiisira, kabona n'aba atali mulongoofu okutuusa akawungeezi.
8 N'oyo anaagyokyanga anaayozanga engoye ze mu mazzi, n'anaaba omubiri gwe mu mazzi, n'aba atali mulongoofu okutuusa akawungeezi.
9 N'omuntu omulongoofu anaayoolanga evvu ly'ente, n'alitereka ebweru w'olusiisira mu kifo ekirongoofu, era linaakuumirwanga ekibiina ky'abaana ba Isiraeri okuba amazzi ag'okwawula: ekyo kye kiweebwayo olw'ekibi.
10 N'oyo anaayoolanga evvu ly'ente anaayozanga engoye ze, n'aba atali mulongoofu okutuusa akawungeezi: era linaabanga eri abaana ba Isiraeri n'eri omugenyi atuula mu bo etteeka eritaliggwaawo.
11 Anaakomanga ku mulambo gw'omuntu yenna anaabanga atali mulongoofu ennaku musanvu:
12 oyo aneerongoosanga nago ku lunaku olw'okusatu, ne ku lunaku olw'omusanvu anaabanga mulongoofu: naye bw'anaalemanga okwerongoosa ku lunaku olw'okusatu, kale ku lunaku olw'omusanvu taabenga mulongoofu.
13 Buli anaakomanga ku mulambo gw'omuntu yenna afudde, n'ateerongoosa, ng'ayonoona ennyumba ya Mukama; n'obulamu obwo bunaazikirizibwanga mu Isiraeri: kubanga teyamansirwako mazzi ga kwawula, anaabanga atali mulongoofu; obutali bulongoofu bwe nga bukyali ku ye.
14 Lino lye tteeka omuntu bw'anaafiiranga mu weema: buli anaayingiranga mu weema na buli anaabanga mu weema, anaabanga atali mulongoofu ennaku musanvu.
15 Na buli kintu kyasaamiridde, ekitaliiko kisaanikizo ekisibibwa ku kyo, si kirongoofu.
16 Na buli anaakomanga ku ttale ebweru ku muntu eyattibwa n'ekitala oba ku mulambo oba ku ggumba ly'omuntu oba ku malaalo anaabanga atali mulongoofu ennaku musanvu.
17 N'olw'atali mulongoofu banaatoolanga ku vvu ery'ekiweebwayo olw'ekibi ekyokebwa, ne bafukako amazzi agakulukuta mu kibya:
18 n'omuntu omulongoofu anaddiranga ezobu, n'aginnyika mu mazzi, n'agamansira ku weema, ne ku bintu byonna, ne ku bantu abaalimu, ne ku oyo eyakoma ku ggumba oba ku oyo eyattibwa oba ku mufu oba ku malaalo:
19 n'omulongoofu oyo anaamansiranga ku atali mulongoofu ku lunaku olw'okusatu ne ku lunaku olw'omusanvu: ne ku lunaku olw'omusanvu anaamulongoosanga; awo anaayozanga engoye ze, n'anaaba mu mazzi, n'aba mulongoofu akawungeezi.
20 Naye omuntu anaabanga atali mulongoofu n'ateerongoosa, obulamu obwo bunaazikirizibwanga wakati mu kibiina, kubanga ayonoonye awatukuvu wa Mukama: amazzi ag'okwawula tegamansiddwa ku ye; si mulongoofu.
21 Era linaabanga tteeka gye bali eritaliggwaawo: n'oyo anaamansiranga amazzi ag'okwawula anaayozanga engoye ze; n'oyo anaakomanga ku mazzi ag'okwawula anaabanga atali mulongoofu okutuusa akawungeezi.
22 Na buli kintu atali mulongoofu ky'anaakomangako kinaabanga ekitali kirongoofu: n'obulamu obunaakikomangako bunaabanga obutali bulongoofu.


text:
Okubala
Chapter 21
1 N'Omukanani, kabaka w’e Yaladi, eyatuulanga mu bukiika obwa ddyo, n'awulira nga Isiraeri ajja mu kkubo lya Asalimu; n'alwana ne Isiraeri n'awamba abamu ku bo.
2 Isiraeri ne yeeyama obweyamo eri Mukama, n'agamba nti Bw'onoogabulira ddala abantu bano mu mukono gwange, ndizikiririza ddala ebibuga byabwe.
3 Mukama n'awulira eddoboozi lya Isiraeri, n'agabula Abakanani; ne babazikiririza ddala bo n'ebibuga byabwe: ekifo ne kituumibwa erinnya lyakyo Koluma.
4 Ne basitula okuva ku lusozi Koola ne bagenda mu kkubo ery'Ennyanja Emmyufu, okwetooloola ensi ya Edomu: obulamu bw'abantu ne bukeŋŋentererwa nnyo olw'olugendo.
5 Abantu ne boogera bubi ku Katonda ne ku Musa, nti Mwatuggira ki mu Misiri okutulinnyisa okufiira mu ddungu? kubanga tewali kyakulya, so tewali mazzi; n'obulamu bwaffe butamiddwa ekyokulya kino ekyangu.
6 Mukama n'asindikira abantu emisota egy'omuliro, ne giruma abantu; abantu bangi ne bafa ku Isiraeri.
7 Abantu ne bajja eri Musa ne bagamba nti Twonoonye kubanga twayogera obubi ku Mukama ne ku ggwe; saba Mukama atuggyeko emisota. Musa n'asabira abantu.
8 Mukama n'agamba Musa nti Weekolere omusota ogw'omuliro, oguteeke ku mulongooti: awo olunaatuuka, buli alumiddwa bw'anaagulaba, anaaba mulamu.
9 Musa n'akola omusota ogw'ekikomo, n'aguteeka ku mulongooti: awo olwatuuka amusota bwe gwabanga gulumye omuntu yenna, bwe yatunuulira omusota ogw'ekikomo, n'aba mulamu.
10 Abaana ba Isiraeri ne batambula ne basiisira mu Obosi.
11 Ne basitula e Obosi ne batambula ne basiisira mu Iyeabalimu, mu ddungu eryolekera Mowaabu, ku luuyi olw'ebuvanjuba.
12 Ne bavaayo, ne batambula, ne basiisira mu kiwonvu kya Zeredi.
13 Ne bavaayo ne batambula ne basiisira emitala wa Alunoni, oguli mu ddungu, ogusibuka mu nsalo y'Abamooli: kubanga Alunoni ye nsalo ya Mowaabu, wakati wa Mowaabu n'Abamooli.
14 Kyekyava kyogerwa mu kitabo eky'Entalo za Mukama nti Vakebu mu Sufa N'ebiwonvu bya Alunoni,
15 N'ebikko eby'ebiwonvu Ebiserengetera eri ennyumba za Ali, Era ebyesigama ku nsalo ya Mowaabu.
16 Ne bavaayo ne batambula ne bagenda e Beeri: olwo lwe luzzi Mukama lwe yabuulirako Musa nti Kuŋŋaanya abantu, nange nnaabawa amazzi.
17 Isiraeri n'alyoka ayimba oluyimba luno: Weesere, ggwe oluzzi; muluyimbire;
18 Oluzzi abakulu lwe baasima, Abakungu b'abantu lwe baayerula, N'omuggo ogw'obwakabaka, n'emiggo gyabwe. Ne bava mu ddungu ne batambula ne bagenda e Matana:
19 ne basitula e Matana ne bagenda e Nakalieri: ne basitula e Nakalieri ne bagenda e Bamosi:
20 ne basitula e Bamosi ne bagenda mu kiwonvu ekiri ku ttale lya Mowaabu, ku ntikko ya Pisuga, kw'oyima okulengera eddungu.
21 Isiraeri n'atuma ababaka eri Sikoni kabaka w'Abamoli ng'ayogera nti
22 Ka mpite mu nsi yo: tetulikyamira mu nnimiro newakubadde mu lusuku lw'emizabbibu; tetulinywa ku mazzi ga nzizi: tulitambulira mu luguudo lwa kabaka, okutuusa lwe tuliyita mu nsalo yo.
23 Sikoni n'ataganya Isiraeri kuyita mu nsalo ye naye Sikoni n'akuŋŋaanya abantu be bonna, n'atabaala Isiraeri mu ddungu, n'atuuka e Yakazi: n'alwana ne Isiraeri.
24 Isiraeri n'amukuba n'obwogi bw'ekitala, n'alya ensi ye okuva ku Alunoni okutuuka ku Yaboki, okutuuka ku baana ba Amotu: kubanga ensalo ey'abaana ba Amoni yali ya maanyi.
25 Isiraeri n'alya ebibuga ebyo byonna: Isiraeri n'atuula mu bibuga byonna eby'Abamoli, mu Kesuboni ne mu bibuga byakyo byonna.
26 Kubanga Kesuboni kyali kibuga kya Sikoni kabaka w'Abamoli, eyalwana ne kabaka wa Mowaabu eyasooka, n'aggya mu mukono gwe ensi yonna, okutuuka ku Alunoni.
27 Aboogerera mu ngero kyebaava boogera nti Mujje e Kesuboni, Ekibuga kya Sikono kizimbibwe kinywezebwe:
28 Kubanga omuliro gufulumye mu Kesuboni, Ennimi z'omuliro mu kibuga kya Sikoni: Gwokezza Ali ekya Mowaabu, Abakungu ab'ebifo ebigulumivu ebya Alunoni.
29 Zikusanze, Mowaabu! Mufudde, mmwe abantu ba Kemosi : Agabudde batabani be okuba abadduse, Ne bawala be okuba abasibe, Eri Sikoni kabaka w'Abamoli.
30 Twabasimbako; Kesuboni kyazikirira okutuuka ku Diboni, Era twazisa okutuuka ku Nofa, Ekituuka ku Medeba.
31 Isiraeri n'atuula bw'atyo mu nsi y'Abamoli.
32 Musa n'atuma okuketta Yazeri, ne balya ebibuga byayo, ne bagobamu Abamoli abaali eyo.
33 Ne bakyuka ne bambukira mu kkubo ly'e Basani: Ogi kabaka We Basani n'abatabaala, ye n'abantu be bonna okulwanira nabo e Derei.
34 Mukama n'agamba Musa nti Tomutya: kubanga mmugabudde mu mukono gwo, n'abantu be bonna, n'ensi ye; era olimukola nga bwe wakola Sikoni kabaka w'Abamoli, eyatuulanga e Kesuboni.
35 Awo ne bamutta ne batabani be, n'abantu be bonna, ne watamusigalirawo n'omu: ne balya ensi ye.


text:
1 Samwiri
Chapter 28
1 Awo olwatuuka mu nnaku ezo Abafirisuuti ne bakuŋŋaanyiza eggye lyabwe entalo okulwana ne Isiraeri. Akisi n'agamba Dawudi nti Tegeerera ddala ng'olitabaala nange mu ggye, ggwe n'abasajja bo.
2 Dawudi n'agamba Akisi nti Kyoliva otegeera omuddu wo by'alikola. Akisi n'agamba Dawudi nti Kyendiva nkufuula omukuumi w'omutwe gwange ennaku zonna.
3 Awo Samwiri yali afudde, ne Isiraeri yenna baali bamukaabidde, ne bamuziika mu Laama, mu kibuga kye ye. Era Sawulo yali aggye mu nsi abo abaaliko emizimu n'abafumu.
4 Awo Abafirisuuti ne bakuŋŋaana ne bajja ne basiisira e Sunemu: awo Sawulo n'akuŋŋaanya Isiraeri yonna ne basiisira ku Girubowa.
5 Awo Sawulo bwe yalaba eggye ly'Abafirisuuti, n'atya, omwoyo gwe ne gukankana nnyo:
6 Awo Sawulo bwe yabuuza Mukama, Mukama n'atamwanukula newakubadde mu birooto newakubadde mu Ulimu newakubadde mu bannabbi.
7 Awo Sawulo n'alyoka agamba abaddu be nti Munnoonyeze omukazi aliko omuzimu ŋŋende gy'ali mubuuze. Abaddu be ne bamugamba nti Laba, waliwo omukazi aliko omuzimu e Endoli.
8 Sawulo ne yeekyusa n'ayambala ebyambalo ebirala n'agenda, ye n'abasajja babiri naye, be bajja eri omukazi ekiro: n'ayogera nti Ndagula, nkwegayiridde, n'omuzimu, onninnyisize buli gwe nnaakugambako erinnya.
9 Awo omukazi n'amugamba nti Laba, omanyi Sawulo bye yakola, bwe yazikiriza mu nsi abo abaliko emizimu, n'abafumu: kale kiki ekikuteeza obulamu bwange ekyambika okunzisa.
10 Sawulo n'alayirira Mukama ng'ayogera nti Nga Mukama bw'ali omulamu, tekulikubaako kibonerezo kyonna olw'ekigambo kino.
11 Awo omukazi n'ayogera nti Ani gwe mba nkulinnyisiza? N'ayogera nti Nninnyisiza Samwiri.
12 Awo omukazi bwe yalaba Samwiri, n'akaaba n'eddoboozi ddene: omukazi n'agamba Sawulo nti Onnimbidde ki? Kubanga ggwe oli Sawulo.
13 Kabaka n'amugamba nti Totya: kubanga olaba ki? Omukazi n'agamba Sawulo nti Ndaba katonda ng'ava mu ttaka ng'ayambuka.
14 N'amugamba nti Embala ye eri etya? N'ayogera nti Omukadde ayambuka; era yeenagiddeko omunagiro. Sawulo n'ategeera nga Samwiri, n'avuunama amaaso ge ne yeeyanza.
15 Awo Samwiri n'agamba Sawulo nti Lwaki okungolokosa okunninnyisa? Sawulo n'addamu nti Neeraliikiridde nnyo; kubanga Abafirisuuti balwana nange, era Katonda anvuddeko, so takyannyanukula newakubadde mu bannabbi newakubadde mu birooto: kyenvudde nkuyita ontegeeze bye mba nkola.
16 Awo Samwiri n'ayogera nti Obuuliza ki nze nno, Mukama ng'akuvuddeko era ng'afuuse mulabe wo?
17 Era Mukama yeekoledde omulimu, nga bwe yayogerera mu nze: era Mukama ayuzizza obwakabaka ng'abuggya mu mukono gwo era abuwadde muliraanwa wo, Dawudi.
18 Kubanga tewagondera ddoboozi lya Mukama n'ototuukiriza kiruyi kye ekingi ku Amaleki, Mukama kyavudde akukola ekigambo kino leero.
19 Era nate Mukama anaagabula ne Isiraeri wamu naawe mu mukobo gw'Abafirisuuti: era enkya ggwe ne batabani bo banaaba nange: Mukama anaagabula n'eggye lya Isiraeri mu mukono gw'Abafirisuuti.
20 Awo Sawulo n'alyoka agwa ku ttaka ng'alambadde, n'atya nnyo, olw'ebigambo bya Samwiri: ne mutamusigalamu maanyi; kubanga yali talidde ku mmere yonna okuzibya obudde n'okukeesa.
21 Omukazi n'ajja eri Sawulo, n'alaba nga yeeraliikiridde nnyo, n'amugamba nti Laba, omuzaana wo awulidde eddoboozi lyo ne nteeka obulamu bwange mu mukono gwange ne mpulira ebigambo byo by'oŋŋambye.
22 Kale nno, nkwegayiridde, naawe wulira eddoboozi ly'omuzaana wo, era nteeke akamere mu maaso go; olye olyoke obe n'amaanyi bw'onoogenda.
23 Naye n'agaana n'ayogera nti Siirye. Naye abaddu be awamu n'omukazi ne bamuwaliriza; n'awulira eddoboozi lyabwe. Awo n'agolokoka okuva wansi n'atuula ku kitanda.
24 Era omukazi yalina ennyana eya ssava mu nnyumba; n'ayanguwa n'agitta; n'addira obutta n'abugoya n'abwokya okuba omugaati ogutazimbulukuswa:
25 n'aguleeta mu maaso ga Sawulo ne mu maaso g'abaddu be; ne balya. Awo ne bagolokoka ne bagenda ekiro ekyo.


text:
1 Samwiri
Chapter 4
1 Ekigambo kya Samwiri ne kijjira Israeri yenna. Awo Abaisiraeri ne batabaala okulwana n'Abafirisuuti ne basiisira ku bbali lya Ebenezeri: Abafirisuuti ne basiisira mu Afeki.
2 Abafirisuuti ne basimba ennyiriri okulwana n'Abaisiraeri: awo bwe baatuukaganako, Isiraeri n'akubibwa mu maaso g'Abafirisuuti: ne battira awo ku ggye lyabwe abasajja ng'enkumi nnya.
3 Awo abantu bwe baatuuka mu lusiisira, abakadde ba Isiraeri ne boogera nti Mukama atukubidde ki leero mu maaso g'Abafirisuuti? Tukime essanduuko ey'endagaano ya Mukama nga tugiggya mu Siiro tugireete we tuli, etuuke mu ffe etulokole mu mukono gw'abalabe baffe.
4 Awo abantu ne batuma e Siiro, ne baggyayo essanduuko ey'endagaano ya Mukama ow'eggye, atuula ku bakerubi: ne batabani ba Eri bombi Kofuni ne Finekaasi baali eyo awali essanduuko ey'endagaano ya Katonda.
5 Awo essanduuko ey'endagaano ya Mukama bwe yatuuka mu lusiisira, Abaisiraeri bonna ne boogerera waggulu n'eddoboozi ddene n'okuwuuma ensi n’ewuumira ddala.
6 Awo Abafirisuuti bwe baawulira eddoboozi ery'okwogerera waggulu, ne boogera nti Eddoboozi eryo lye boogerera waggulu ennyo mu lusiisira lw'Abaebbulaniya amakulu gaalyo ki? Ne bategeera ng'essanduuko ya Mukama etuuse mu lusiisira.
7 Awo Abafirisuuti ne batya kubanga baayogera nti Katonda atuuse mu lusiisira. Ne boogera nti Zitusanze! kubanga obw'edda tewabangawo kigambo ekifaanana bwe kityo.
8 Zitusanze! ani alitulokola mu mukono gwa bakatonda abo ab'amaanyi? Be bakatonda abo abaabonyezabonyeza Abamisiri mu ddungu n'ebibonoobono ebitali bimu.
9 Muddeemu amaanyi, mwerage obusajja, mmwe Abafirisuuti, muleme okuba abaddu b'Abaebbulaniya, nga bo bwe baabanga abammwe: mwerage obusajja, mulwane.
10 Awo Abafirisuuti ne balwana, Isiraeri n'akubibwa, ne baddukira buli muntu mu weema ye: ne waba olutta lunene nnyo; kubanga ku Baisiraeri ne kugwa abasajja abatambula n'ebigere obukumi busatu.
11 Ssanduuko ya Mukama n’enyagibwa; batabani ba Eri bombi Kofuni ne Finekaasi ne battibwa.
12 Omusajja wa Benyamini n’ava mu ggye n'adduka n'atuuka e Siiro ku lunaku olwo, engoye ze nga ziyulise n'ettaka nga liri ku mutwe gwe.
13 Awo bwe yajja, laba, Eri ng'atudde ku ntebe ye ku mabbali g'ekkubo ng'atunuulira: kubanga omutima gwe gwali gukankanira sanduuko ya Katonda. Awo omusajja bwe yatuuka mu kibuga n'akibuulira, ekibuga kyonna ne kyogerera waggulu.
14 Awo Eri bwe yawulira eddoboozi ery'okwogerera waggulu, n'ayogera nti Eddoboozi ery'oluyoogaano luno amakulu gaalyo ki? Omusajja n'ayanguwa n'ajja n'abuulira Eri.
15 Era Eri yali nga yaakamaze emyaka kyenda mu munaana; n'amaaso ge gaali gayimbadde n'atayinza kulaba.
16 Omusajja n'agamba Eri nti Nze nzuuyo eyavudde mu ggye, ne nziruka leero okuva mu ggye. N'ayogera nti Byali bitya, mwana wange?
17 Awo oyo eyaleeta ebigambo n'addamu n'ayogera nti Abaisiraeri badduse mu maaso g'Abafirisuuti, era wabaddewo olutta olunene mu bantu, era ne batabani bo bombi Kofuni ne Finekaasi bafudde, ne ssanduuko ya Katonda enyagiddwa.
18 Awo olwatuuka bwe yayogera ku ssanduuko ya Katonda, n'agwa bugazi okuva ku ntebe ye ku mabbali g'omulyango, obulago bwe ne bukutukako n'afa: kubanga yali mukadde n'obuzito muzito. Era yali alamulidde Isiraeri emyaka ana.
19 Awo muka mwana we, mukazi wa Finekaasi, yali lubuto ng'alitera okuzaala: awo bwe yawulira ebigambo nga ssanduuko ya Katonda enyagiddwa, era nga ssezaala we ne bba bafudde, n'akutama n'azaala: kubanga obulumi bwe bwamutuukako.
20 Awo ng'anaatera okufa abakazi abaayimirira wali ne bamugamba nti Totya; kubanga ozadde omwana wa bulenzi. Naye n'ataddamu so teyassaayo mwoyo.
21 N'atuuma omwana Ikabodi ng'ayogera nti Ekitiibwa kivudde ku Isiraeri: kubanga ssanduuko ya Katonda enyagiddwa, ne kulwa ssezaala we ne bba
22 N'ayogera nti Ekitiibwa kivudde ku Isiraeri; kubanga ssanduuko ya Katonda enyagiddwa.


text:
Zekkaliya
Chapter 13
1 Ku lunaku luli oluzzi luliggulirwa ennyumba ya Dawudi n'abo abali mu Yerusaalemi olw'ebibi n'olw'empitambi.
2 Awo olulituuka ku lunaku luli, bw’ayogera Mukama w'eggye, ndiggyamu amannya ag'ebifaananyi mu nsi, so tegalijjukirwa nate: era ate ndiviisa mu nsi bannabbi n'omwoyo ogutali mulongoofu.
3 Awo olulituula omuntu ng'akyagenda okulagula kale kitaawe ne nnyina abaamuzaala balimugamba nti Tolibeera mulamu; kubanga oyogerera obulimba mu linnya lya Mukama: awo kitaawe ne nnyina abaamuzaala balimufumita bw'alagula.
4 Awo olulituuka ku lunaku luli bannabbi balikwatirwa ensonyi buli muntu okwolesebwa kwe ng'alagula; so tebalyambala kyambalo eky'ebyoya balyoke balimbe:
5 naye alyogera nti Siri nnabbi nze, ndi mulimi wa ttaka nze; kubanga bantunda okuva mu buto bwange.
6 N'omu alimugamba nti Ebiwundu ebiri wakati w'emikono gyo biki? Awo aliddamu nti Bye nnafumitirwa mu nnyumba ya mikwano gyange.
7 Golokoka, ggwe ekitala, okulwana n'omusumba wange, n'omuntu, ye munnange, bw'ayogera Mukama w'eggye: tema omusumba n'endiga zirisaasaana; nange ndissaako omukono gwange ku bato.
8 Awo olulituuka mu nsi yonna bw'ayogera Mukama, ebitundu byayo bibiri birizikirira birifa; naye eky'okusatu kirirekebwa omwo.
9 N'ekitundu eky'okusatu ndikiyisa mu muliro, era ndibalongoosa ng'effeeza bw'erongoosebwa, era ndibakema nga zaabu bw'ekemebwa: balikaabirira erinnya lyange, nange ndibawulira: ndyogera nti Be bantu bange; nabo balyogera nti Mukama ye Katonda wange.


text:
2 Samwiri
Chapter 8
1 Awo olwatuuka oluvannyuma lw'ebyo Dawudi n'akuba Abafirisuuti n'abawangula: Dawudi n'aggyayo olukoba lw'ekibuga nnyina w'ensi mu mukono gw'Abafirisuuti.
2 N'akuba Mowaabu, n'abagera n'omugwa, ng'abagalamiza wansi; n'agerako emigwa ebiri egy'okutta n'omugwa ogumu omulamba ogw'okuwonya abalamu. Abamowaabu ne bafuuka baddu ba Dawudi ne baleeta ebirabo.
3 Era Dawudi n'akuba ne Kadadezeri mutabani wa Lekobu, kabaka w'e Zoba, bwe yagenda okujeemulula amatwale ge ku Mugga.
4 Dawudi n'amuggyako abasajja abeebagala embalaasi lukumi mu lusanvu, n'abatambula n'ebigere obukumi bubiri: Dawudi n'azitema enteega embalaasi zonna ez'amagaali, naye n'aterekako ez'amagaali kikumi.
5 Awo Abasuuli ab'e Ddamasiko bwe bajja okudduukirira Kadadezeri kabaka w'e Zoba, Dawudi n'atta ku Basuuli abasajja obukumi bubiri mu enkumi bbiri.
6 Awo Dawudi n'ateeka ebigo mu Busuuli obw'e Ddamasiko: Abasuuli ne bafuuka baddu ba Dawudi, ne baleeta ebirabo. Mukama n'amuwanga Dawudi okuwangula buli gye yagendanga.
7 Dawudi n'anyaga engabo eza zaabu ezaali ku baddu ba Kadadezeri n'azitwala e Yerusaalemi.
8 Ne mu Beta ne mu Berosayi, ebibuga bya Kadadezeri, kabaka Dawudi n'aggyamu ebikomo ebyayingirira obungi.
9 Awo Toyi kabaka w'e Kamasi bwe yawulira nga Dawudi akubye eggye lyonna erya Kadadezeri,
10 awo Toyi n'atuma Yolaamu mutabani we eri kabaka Dawudi okumulamusa n'okumwebaza, kubanga alwanye ne Kadadezeri n'amukuba: kubanga Kadadezeri yalwananga ne Toyi. Yolaamu n'aleeta wamu naye ebintu ebya ffeeza n'ebintu ebya zaabu n'ebintu eby'ebikomo:
11 n'ebyo kabaka Dawudi n'abiwongera Mukama, wamu ne ffeeza ne zaabu gye yawonga gye yaggya ku mawanga gonna ge yawangula;
12 ku Busuuli ne Mowaabu n'abaana ba Amoni n'Abafirisuuti ne Amaleki ne ku munyago gwa Kadadezeri, mutabani wa Lekobu, kabaka w'e Zoba.
13 Dawudi ne yeefunira erinnya bwe yakomawo ng'amaze okukuba Abasuuli mu Kiwonvu eky'Omunnyo, abasajja kakumi mu kanaana.
14 N'ateeka ebigo mu Edomu; yateeka ebigo okubuna Edomu, Abaedomu bonna ne bafuuka baddu ba Dawudi. Mukama n'amuwanga Dawudi okuwangula buli gye yagendanga.
15 Awo Dawudi n'afuga Isiraeri yenna: Dawudi n'asalira abantu be bonna emisango gya nsonga era gya mazima.
16 Ne Yowaabu mutabani wa Zeruyiya ye yali omukulu w'eggye; ne Yekosaffaati mutabani wa Akirudi ye yali omujjukiza:
17 ne Zadoki mutabani wa Akitubu ne Akimereki mutabani wa Abiyasaali be baali bakabona; ne Seroya ye yali omuwandiisi;
18 ne Benaya mutabani wa Yekoyaada ye yali omukulu w'Abakeresi n'Abaperesi; ne batabani ba Dawudi be baali abakulu.


text:
Engero
Chapter 17
1 Akamere akaluma awamu n'obutereevu Kakira ennyumba ejjudde embaga omuli okuyomba.
2 Omuddu akola eby'amagezi alifuga omwana akwasa ensonyi, Era aliba n'omugabo ogw'obusika mu b'oluganda.
3 Entamu erongoosa eba ya ffeeza, n'ekikoomi kya zaabu: Naye Mukama ye akema emitima.
4 Akola obubi assaayo omwoyo eri emimwa emibi; N'omulimba awulira olulimi olw'ettima.
5 Akudaalira omwavu avvoola Omutonzi we: N'oyo asanyukira obuyinike taliwona kubonerezebwa.
6 Abaana b'abaana ngule ya bakadde; N'abaana ekitiibwa kyabwe bakitaabwe.
7 Okwogera ebikulu tekusaanira musirusiru: Kale emimwa egirimba gisaanira gitya omulangira?
8 Ekirabo jjinja lya muwendo mungi mu maaso g'oyo ali nakyo: Gye kikyukira yonna kiraba omukisa.
9 Abikka ku kusobya anoonya okwagala: Naye ayeeyereza ekigambo akyayisa ab'omukwano ennyo.
10 Okunenya kuyingira nnyo mu nnyini kutegeera Okusinga emiggo kikumi bwe giyingira mu musirisuru.
11 Omuntu omubi anoonya bujeemu bwereere; Omubaka omukambwe kyaliva atumibwa okumukwata.
12 Eddubu enyagiddwako abaana baayo esisinkane n'omuntu, Aleme okusisinkana n'omusirusiru mu busirusiru bwe.
13 Asasula obubi olw'obulungi, Obubi tebuliva ku nnyumba ye.
14 Okutanula okuyomba kuli ng'omuntu bw'aggulira amazzi: Kale olekanga okuwakana nga tewannabaawo kuyomba.
15 Awa omubi obutuukirivu n'oyo asalira omutuukirivu okumusinga, Bombi benkana okuba ab'omuzizo eri Mukama.
16 Kiki ekibeesaawo omuwendo mu mukono gw'omusirusiru okugula amagezi, Nga talina kutegeera?
17 Ow'omukwano ayagala mu biro byonna, Era ow'oluganda yazaalirwa obuyinike.
18 Omuntu abulwa okutegeera akuba mu ngalo, N'afuuka omuyima mu maaso ga munne.
19 Ayagala okuyomba ayagala okusobya: Agulumiza ennyo omulyango gwe anoonya okuzikirira.
20 Alina omutima omubambaavu taliiko bulungi bw'alaba: N'oyo alina olulimi olukyamu agwa mu bubi.
21 Azaala omusirusiru yeereetako obuyinike: Era kitaawe w'omusirusiru talina ssanyu.
22 Omutima ogujaguza ddagala ddungi: Naye omwoyo ogumenyese gukaza amagumba.
23 Omuntu omubi aggya enguzi mu kifuba, Okukyamya amakubo ag'okusala omusango.
24 Amagezi gaba mu maaso g'oyo alina okutegeera: Naye amaaso g'omusirusiru gaba mu njuyi z'ensi ezikomererayo.
25 Omwana omusirusiru buyinike bwa kitaawe, Era bubalagaze bwa mukazi eyamuzaala.
26 Era okubonereza omutuukirivu si kulungi, Newakubadde okukuba abalungi ng'obalanga obugolokofu bwabwe,
27 Aziyiza ebigambo bye alina okumanya: N'oyo alina omwoyo ogw'emmizi muntu mutegeevu.
28 Era n'omusirusiru bw'asirika bamuyita wa magezi: Bw'abuniza emimwa gye bamulowooza nga mutegeevu.